Vo Vassal EKO vykonali kontrolu pre podozrenie z envirokriminality

Areál firmy je v tesnej blízkosti nelegálnej skládky.

BRATISLAVA. V areáli firmy Vassal EKO v bratislavských Podunajských Biskupiciach, ktorý je v tesnej blízkosti nelegálnej skládky, bola v stredu  rozsiahla kontrola. Policajti, pracovníci okresného úradu i zástupcovia mesta tu preverovali podozrenie z páchania trestného činu environmentálnej kriminality. Pre TASR to potvrdila hovorkyňa Krajského riaditeľstva Policajného zboru v Bratislave Lucia Mihalíková. Spoločnosť Vassal EKO tvrdí, že kontroly sú bežnou záležitosťou a máva ich pravidelne. "Zástupcovia okresného úradu a polície si prešli areál recyklačného dvora, ale nelegálnej skládke, ktorá s ním susedí, sa nevenovali," uviedla firma pre TASR. Kontroly sa zúčastnil aj bratislavský mestský poslanec a šéf komisie životného prostredia Radovan Jenčík. Predmetom preverovania podľa jeho slov však bola aj rozsiahla nelegálna skládka a to, či leží na pozemkoch Vassal EKO alebo na cudzích pozemkoch. "Taktiež, či Vassal EKO má povolenia v poriadku. Všetko sa dozvieme v priebehu najbližších dní," povedal. Problémom nelegálnej skládky v Podunajských Biskupiciach sa v stredu zaoberala aj mestská komisia územného a strategického plánovania, životného prostredia a výstavby. Jej členovia si chceli preveriť, či na nelegálnej skládke nekončí aj odpad mestskej spoločnosti Odvoz a likvidácia odpadu (OLO). Firma Vassal EKO totiž v tesnej blízkosti skládky dočasne pre OLO triedi a lisuje papier i plasty. "Je tu veľké podozrenie, že tento bratislavský komunálny odpad zostáva na čiernej skládke, ktorá môže byť zdrojom znehodnotenia pitnej vody na Žitnom ostrove," povedal TASR mestský poslanec Ignác Kolek. Poukazuje pritom na fakt, že firma OLO využívala služby Vassal EKO počas odstávky spaľovne a dočasne u nej uskladňovala vyzbieraný komunálny odpad. "Následne sa mal odpad doviezť späť do spaľovne, ale neexistuje o tom žiadne dokladovanie," podotkol Kolek. Poslankyňa Elena Pätoprstá tvrdí, že svedkovia videli z nelegálnej skládky schádzať vozidlo OLO. "Sú na to dôkazy," povedala. Generálny riaditeľ OLO Branislav Cimerman si je však istý, že komunálny odpad OLO nekončí na nelegálnej skládke. Odvoláva sa aj na systém GPS, ktorý zaznamenáva, kde vozidlá s odpadom jazdia. "My sme to náhodne kontrolovali a neprišli sme na to, žeby odpad skončil na tej veľkej kope, ktorá je dnes zdrojom sváru," uviedol. Komunálny odpad počas aktuálnej odstávky spaľovne už OLO dočasne neuskladňuje, ale od apríla vozí priamo na legálne skládky do Zohora a Senca. Vassal EKO sa dištancuje od nelegálnej skládky a tvrdí, že nie je na jej pozemkoch a už sa na ňu nič nevozí. Kopec s odpadom sa však napriek tomu zaviazala odstrániť, na jej mieste chce totiž postaviť ďalšie ekologické triediace linky. Okresný úrad Bratislava oponuje, že skládka vznikla až po začatí činnosti spoločnosti Vassal EKO v danej lokalite, čo podľa úradu preukazujú aj satelitné snímky a ortofotomapy.


Rusko nemá v pláne zlúčenie s Bieloruskom a udržať tak Putina pri moci

MOSKVA. Ruská prezidentská administratíva nezvažuje myšlienku zjednotenia Ruska s Bieloruskom so zámerom udržať ruského lídra Vladimira Putina pri moci. Novinárom to vo štvrtok povedal kremeľský hovorca Dmitrij Peskov, ktorého cituje tlačová agentúra TASS. Komentujúc správu spoločnosti Bloomerg, ktorá citovala ideu zjednotenia týchto dvoch krajín s cieľom umožniť Putinovi "obísť ústavné limity na výkon mandátu", Peskov uviedol, že "tieto nedoložené tvrdenia nemajú nič do činenia so záležitosťami diskutovanými v Kremli". Putinov štvrtý prezidentský mandát vyprší v roku 2024. Podľa Peskova má ruská prezidentská administratíva náročnú agendu, ktorá sa týka najmä zavedenia Putinovho Májového dekrétu. Peskov zdôraznil, že tento dokument stanovuje časový rámec, ktorý "nepokrýva nadchádzajúce desaťročia, ale je obmedzený len na mesiace". Bieloruský prezident Alexander Lukašenko začiatkom marca vyhlásil, že 98 percent obyvateľov tejto postsovietskej krajiny je proti zjednoteniu Bieloruska s Ruskou federáciou. Jeho vyjadrenie prichádza v čase, keď silnejú špekulácie, že Kremeľ núti Minsk do užšej integrácie. Lukašenko zdôraznil, že "ukrajinský scenár" v Bielorusku nie je možný, "pokiaľ budem pri moci". Bieloruský líder, ktorý je na čele štátu už od roku 1994, podľa vlastných slov plánuje kandidovať aj v ďalších prezidentských voľbách, ktoré sú oficiálne stanovené na rok 2020. Lukašenko tvrdí, že Rusko nemá žiadny zámer "pohltiť" jeho krajinu, avšak hlbšia integrácia oboch štátov je "nevyhnutná", uvádza stanica Slobodná Európa. Ako príklad považuje možné zavedenie spoločnej meny s Ruskom. Rusko je najbližším spojencom Bieloruska, pričom obe krajiny tvoria formálnu "úniu" v úzkej obchodnej a vojenskej spolupráci, zatiaľ čo sa nezhodujú ohľadom otázok, ako sú ceny energie či dovozné clá. Lukašenko, ktorý sa vo februári stretol s Putinom na trojdňových rokovaniach v ruskom čiernomorskom stredisku Soči, uviedol, že lídri rokovali o únii oboch krajín a zaujali v tejto súvislosti opatrný postoj.


USA vyjadrili znepokojenie nad hongkonským zákonom o vydávaní podozrivých do Číny

Kritici tvrdia, že justičný systém v Číne nezodpovedá medzinárodným štandardom.

WASHINGTON. Spojené štáty vyzvali v pondelok Hongkong, aby sa zaoberal obavami svojich obyvateľov z kontroverzného vládneho návrhu zákona, ktorý má umožniť vydávanie osôb podozrivých zo spáchania trestných činov do Číny. Nedeľné hromadné protesty totiž podľa USA ukázali rozmer odporu voči nemu, informuje v noci na utorok agentúra AFP. Americké ministerstvo zahraničných vecí opäť vyjadrilo svoje znepokojenie nad návrhom zákona, ktorý propekinská šéfka hongkonskej exekutívy Carrie Lamová odmietla v pondelok stiahnuť. Neustúpila tak tlaku doteraz najväčších protestov od roku 1997, keď Hongkong prešiel spod britskej pod čínsku správu. "Včerajšia pokojná demonštrácia státisícov Hongkončanov jasne ukazuje verejný odpor voči navrhovanej legislatívnej úprave," povedala pred novinármi hovorkyňa rezortu americkej diplomacie Morgan Ortagusová. "Tiež sme znepokojení, že návrh zákona môže poškodiť hongkonské podnikateľské prostredie a našich občanov, žijúcich alebo navštevujúcich Hongkong, vystaviť vrtošivému čínskemu súdnemu systému". Ortagusová predstaviteľov Hongkongu zároveň vyzvala, aby uvedený návrh prediskutovali so "širokou škálou miestnych a medzinárodných zainteresovaných strán". Peking v utorok odsúdil "nezodpovedné a mylné vyjadrenia" zo strany Washingtonu o navrhovanom hongkonskom zákone, ktorý má umožniť vydávanie osôb podozrivých zo spáchania trestných činov do Číny. "Žiadame, aby americká strana... bola opatrná a prestala akoukoľvek formou zasahovať do hongkonských záležitostí a vnútorných záležitostí Číny," uviedol hovorca čínskeho ministerstva zahraničných vecí Keng Šuang na pravidelnom brífingu. Lamovej vláda navrhuje legislatívnu úpravu, ktorá by umožnila vydávanie podozrivých do všetkých jurisdikcií, s ktorými Hongkong dosiaľ nemá príslušnú zmluvu - vrátane pevninskej Číny. Podľa vládnych predstaviteľov je to potrebné, aby sa vyplnili existujúce právne medzery a mesto prestalo byť útočiskom pre utečencov pred zákonom. Návrhy však vyvolali odpor širokého spektra skupín v Hongkongu. Podľa kritikov nie je justičný systém v Číne nezávislý a nezodpovedá medzinárodným štandardom. Znepokojenie vyjadrili aj obchodné, právne, ľudskoprávne a novinárske organizácie s tým, že navrhované zmeny poškodia povesť Hongkongu v oblasti právnej nezávislosti.


Slováci po dráme nezvládli štvorhru a v nedeľu musia vyhrať obe dvojhry

Dosiaľ jediný slovenský bod získal v piatkovej úvodnej dvojhre Martin Kližan.

Piatkové dvojhry: Martin Kližan - Attila Balázs 6:1, 6:2, 3:6, 6:4 Jozef Kovalík - Márton Fucsovics 2:6, 7:6 (4), 3:6, 4:6 Sobotná štvorhra: Kližan, Andrej Martin - Fucsovics, Balázs 3:6, 6:2, 3:6, 7:6 (5), 1:6 Nedeľné dvojhry: Martin Kližan - Márton Fucsovics (13.00) Lukáš Lacko - Attila Balázs BRATISLAVA. Slovenskí tenisti prehrávajú po druhom dni stretnutia 2. kola 1. skupiny euro-africkej zóny Davisovho pohára s Maďarskom 1:2. O druhý bod pre hosťí sa na harde v bratislavskom NTC postarali v sobotňajšej štvorhre Márton Fucsovics s Attilom Balázsom, ktorí nečakane zdolali pár Martin Kližan, Andrej Martin po päťsetovej dráme 6:3, 2:6, 6:3, 6:7 (5). 6:1. Ak si chcú Slováci udržať nádej na postup do septembrovej baráže o svetovú skupinu, Kližan musí v úvodnej nedeľňajšej dvojhre v dueli tímových jednotiek zdolať Fucsovicsa. Maďarská dvojica hneď v úvodnom geme prelomila podanie Kližana, po potvrdení brejku sa ujal vedenia 2:0 a prvý set získala vo svoj prospech. Fucsovics s Balázsom výborne podávali, dobre sa dopĺňali na dvorci. Druhé dejstvo lepšie zvládli Kližan s Martinom, ktorí sa zlepšili na returne a dvakrát brejkli Balázsa. O osude tretieho setu rozhodol šiesty gem, v ktorom Maďari po prestrelke na sieti zobrali Martinovi servis. Na začiatku štvrtého setu nevyužili Fucsovics s Balázsom sériu brejkbalov, za stavu 5:5 však získali podanie Martina a išli podávať na víťazstvo v zápase. Prehrávať 1:2 po druhom dni je nepríjemné, no ešte sa to dá otočiť. Verím, že Martin Kližan v nedeľu vyrovná na 2:2 a o všetkom rozhodne záverečná dvojhra. Slováci však zahrali skvele na returne a vynútili si tajbrejk, v ktorom slávili úspech. Maďari sa však bleskovo zmobilizovali, v rozhodujúcom sete po dvoch brejkoch odskočili Slovákom na 5:0 a zápas už dotiahli do úspešného konca. Andrej Martin bol po prehre sklamaný. "Bol to veľmi vyrovnaný zápas, o ktorom rozhodlo pár detailov. Maďari počas celého zápasu výborne podávali, bolo veľmi ťažké ich brejknúť. My sme sa s Kližom nikdy nevedeli zísť," priznal. "V jednom geme som dobre returnoval ja, v druhom on, no nikdy nie obaja. Necítil som sa na dvorci veľmi dobre a v piatom sete som postupne odchádzal fyzicky. V uplynulom období som nehral štvorhry, čo sa dnes naplno prejavilo. Bol som neistý na volejoch," dodal Martin. Ani Kližan nebol so svojím výkonom spokojný. "Bolo to z mojej strany veľmi zlé. Andrej hral v prvých dvoch setoch na rozdiel odo mňa veľmi dobre, lepšie returnoval," uviedol. "Maďari hrali lepšie ako my a zaslúžene vyhrali. Mali sme síce lepší renking, no na kurte to vyzeralo ináč," zdôraznil. Slovenský kapitán Miloslav Mečíŕ tvrdí, že ešte nie je nič stratené. "Prehrávať 1:2 po druhom dni je nepríjemné, no ešte sa to dá otočiť. Verím, že Martin Kližan v nedeľu vyrovná na 2:2 a o všetkom rozhodne záverečná dvojhra. Maďarský pár dnes zahral výborne, bol agresívnejší a aktívnejší na sieti. Fucsovics opäť výborne podával a aj Balázs dnes servoval veľmi dobre." V Aegon aréne ide o reprízu minuloročného duelu druhého kola kontinentálnej zóny, v ktorom zverenci kapitána Miloslava Mečířa v júli zvíťazili hladko 3:0. V septembrovej baráži o účasť vo svetovej skupine prehrali na tráve v Sydney s domácou Austráliou 0:3. Slováci naposledy účinkovali medzi elitnou daviscupovou šestnástkou v roku 2006.


Češky a Turci sa stali šampiónmi Zlatej európskej ligy 2019

Oba tímy boli v základných skupinách súpermi slovenských výberov.

TALLINN/VARAŽDÍN. Volejbalisti Turecka a volejbalistky Česka sa stali víťazmi Zlatej Európskej ligy mužov a žien 2019. Vo finálových zápasoch Final Four zvíťazili Turci v sobotu v Tallinne nad Bieloruskom 3:0. Česky vo finále v chorvátskom Varaždíne zdolali domácu reprezentáciu 3:1. Turci aj Češky boli v základných skupinách súpermi slovenských výberov, Slováci tureckému súperovi podľahli dvakrát 0:3, Slovenky dokázali vyhrať na pôde ČR 3:2, ale doma prehrali 1:3. Češky nadviazali na triumf v Európskej lige z roku 2012 a zahrajú si v Lime na turnaji Challenger Cup o postup do Ligy národov 2020. Muži (Tallinn, Est.): O 3. miesto: Holandsko - Estónsko 3:0 (22, 16, 16) Finále: Bielorusko - Turecko 0:3 (-16, -21, -19) Ženy (Varaždín, Chor.): O 3. miesto: Bielorusko - Španielsko 3:0 (24, 17, 18) Finále: Česko - Chorvátsko 3:1 (-18, 15, 22, 22)


Francúzi schválili reformu železníc, štrajky budú pokračovať

Podľa názoru odborovej centrály vláda zdolala prvú etapu parlamentného procesu násilím.

PARÍŽ. Francúzske Národné zhromaždenie v utorok veľkou väčšinou hlasov schválilo v prvom čítaní návrh zákona o reforme štátnej železničnej spoločnosti SNCF. Za predlohu hlasovalo v dolnej komore francúzskeho parlamentu 454 prítomných poslancov, 80 bolo opačného názoru. Popri zákonodarcoch prezidentovej vládnej strany hlasovali za aj ich pravicoví a centristickí kolegovia, proti boli nominanti troch opozičných ľavicových frakcií. Odborové centrály ohlásili na stredu a štvrtok ďalšie protestné štrajky. Informovali o tom francúzske elektronické médiá. Podľa názoru odborovej centrály CGT vláda zdolala prvú etapu parlamentného procesu násilím, a preto v záujme jeho zastavenia vyzvala železničiarov na ďalšie protesty. Štyri najväčšie železničiarske odborové organizácie plánujú od začiatku apríla v období troch mesiacov vždy prerušenie práce na dva z každých piatich pracovných dní, aby protestovali proti zámerom vlády v Paríži. V stredajší prvý deň štvrtej fázy týchto protestov by podľa informácií oficiálnych zdrojov SNCF mala premávať tretina súprav TGV a 20 percent rýchlikov. Ďalšími štrajkovými dňami železničiarov vo Francúzsku by mali byť budúci pondelok a utorok (23.-24. apríla).


Asistentom trénera Islanders sa stal Hiller

Hiller pracoval v uplynulých štyroch sezónach ako asistent v Toronte.

EAST MEADOW. Novým asistentom trénera Barryho Trotza v New Yorku Islanders sa stal Jim Hiller. Klub zámorskej hokejovej NHL oznámil doplnenie realizačného tímu v stredu. Hiller pracoval v uplynulých štyroch sezónach ako asistent v Toronte, v ročníku 2014/2015 zastával rovnakú funkciu v Detroite. Predtým trénoval desať rokov v kanadskej juniorskej Western Hockey League, kde pôsobil aj v pozícii hlavného kouča tímu Tri-City Americans (2009-14). Informáciu priniesla agentúra AP.


Nožom a zbraňou. Útokov na zdravotníkov pribúda

Od nového roka sú zdravotníci podľa zákona chránenými osobami. Kto ich napadne, dostane vyšší trest.

BRATISLAVA. Posádku rýchlej zdravotnej pomoci ohrozoval pacientov sused strelnou zbraňou. Mnoho správ o zásahoch záchranárov informuje aj o násilí pacientov voči zdravotníkom. Útočníci napádajú zdravotníkov podľa správ zo zásahov nožmi, boxermi, strelnými zbraňami, tiež im napríklad kopnú do hlavy. Šéfka sesterskej komory dopĺňa, že jej kolegyne tiež škrtili. Slovenská komora zdravotníckych záchranárov si preto urobila prieskum o fyzických útokoch na zdravotníkov za posledných päť rokov. Oslovila všetky komory, ktoré ich združujú, a vyšlo jej, že agresivita rastie. Aby boli zdravotníci chránení pred útokmi pacientov či ich okolia platí od nového roka zákon, podľa ktorého sa lekári, sestry aj záchranári stali chránenými osobami. "Až 60 percent opýtaných sa v priebehu uplynulých piatich rokov stretlo s verbálnou a fyzickou agresiou ošetrovaných pacientov a ich príbuzných," vysvetľuje generálny sekretár komory záchranárov Michal Weinciller. Prieskum urobili minulý rok na vzorke 586 respondentov. Zo vzorky podľa Weincillera 71 percent zdravotníkov povedalo, že boli pri výkone povolania obeťami nebezpečného vyhrážania, ďalších desať percent sa stalo obeťami ublíženia na zdraví zo strany pacientov, ich príbuzných či ďalších zúčastnených. Zdroj: SKZZ, rok 2016, 586 respondentov - zdravotníkov "Z nášho pohľadu počet útokov narastá," vraví Weinciller. Svoje tvrdenie opiera o ďalšiu štatistiku komory. "Zaznamenali sme na posádky záchrannej služby päť fyzických napadnutí v roku 2013, zvyšných 27 v rokoch 2014 a 2015." Nárast útokov potvrdzujú aj šéfka Slovenskej komory sestier a pôrodných asistentiek Iveta Lazorová a hovorca Slovenskej lekárskej komory Valér Ferko. Stávajú sa v nemocniciach aj v ambulanciách. Lazorová predpokladá, že za nárastom môže byť aj to, že útoky sa viac zaznamenávajú. Najviac útokov je podľa nej na chirurgických, traumatologických a urgentných príjmoch. Násiliu sú vystavené aj sestry v ambulanciách, na ktorých si pacienti vybíjajú zlosť, ak musia dlho čakať. Weinciller vraví, že zdravotníkov najčastejšie napádajú pacienti pod vplyvom alkoholu alebo iných návykových látok, menej psychiatrickí pacienti. "Druhou skupinou sú príbuzní, ktorí majú pocit, že sa ich blízkemu nedostáva primeraná zdravotná starostlivosť, prípadne, že pomoc prichádza neskoro." Parlament v októbri schválil úpravu, že zdravotnícky pracovník je v službe chránenou osobou v zmysle Trestného zákona. "Trestný čin na zdravotníckom pracovníkovi počas výkonu povolania automaticky podmieňuje použitie vyššej trestnej sadzby," vysvetľuje Peter Bubla, hovorca ministerstva spravodlivosti, ktoré zmenu presadilo. Úprava bola súčasťou zákona o uznávaní a výkone majetkového rozhodnutia vydaného v trestnom konaní v Európskej únii, ktorý platí od začiatku roka.   O dôvodoch, prečo rastie agresivita pacientov voči zdravotníkom, hovorí psychológ ROBERT MÁTHÉ. Čím si vysvetľujete fakt, že pacienti útočia na zdravotníkov? Podľa prieskumu útočia najmä ľudia pod vplyvom alkoholu či inej návykovej látky alebo príbuzní, ktorí si myslia, že starostlivosť nie je primeraná. „V prvom prípade je to viac-menej jasné, lebo človek, ktorý je pod vplyvom alkoholu alebo iných návykových látok, stráca racionálnu kontrolu správania a môže byť agresívny aj v takých situáciách, v ktorých by iný za bežných okolností agresívny nebol. Dosť chýbajú záchytné stanice, ktoré fungovali v minulosti. Boli tam zdravotnícki pracovníci aj pod ochranou polície a bola menšia pravdepodobnosť, že by ich mohli napadnúť. U príbuzných to môže súvisieť s negatívnym hodnotením nášho zdravotníctva a s predpokladom, že zdravotníci neposkytnú pacientovi dostatočnú zdravotnú starostlivosť. Môže to súvisieť aj s tým, čo vidia, že veci (v zdravotníctve - pozn. red.) nebežia tak, ako by mali. Je to schéma frustrácia – agresia. Závisí to však aj od osobnosti človeka, lebo nie každý reaguje takto. Sú určité skupiny ľudí, ktorí majú isté predpoklady na agresívne správanie.“ Môžete priblížiť, o aký typ ľudí ide? „Môžu to byť ľudia, ktorí sú všeobecne večne nespokojní. Stále sa sťažujú. Prežívajú pocit krivdy, nedostatok zadosťučinenia od okolia. Môžu mať poruchu osobnosti, môžu to byť ľudia, u ktorých sa ľahko aktivujú agresívne tendencie. Hneď ako sa ocitnú v situácii, ktorá prebieha inak, ako by podľa nich mala, môžu sa začať správať agresívne.“ Čím si vysvetľujete trend rastu agresivity voči zdravotníkom? „Celková atmosféra v spoločnosti k tomu prispieva. Najmä to, ako ľudia vnímajú postavenie zdravotníctva v spoločnosti. Sú v ňom veľké dlhy a kauzy, ktoré sú medializované. Všetko to vrhá negatívne svetlo na zdravotníctvo a v ľuďoch to vyvoláva nedôveru aj agresivitu.“   Tento text ste mohli čítať vďaka tomu, že platíte za obsah. Vážime si to.


Trumpovi poradcovia sú v prognóze výrazne optimistickejší ako väčšina ekonómov

Motorom majú byť aj ďalšie daňové škrty.

BRATISLAVA. Americká ekonomika by sa mala v roku 2019 zväčšiť o 3,2 percenta a počas nasledujúcej dekády by mala rásť v priemere o 2,8 percenta ročne. Vyplýva to z prognózy, ktorú zverejnila v pondelok Rada ekonomických poradcov amerického prezidenta Donalda Trumpa. Aktuálna dlhodobá prognóza americkej centrálnej banky počíta v horizonte desiatich rokov s priemerným tempom rastu na úrovni 1,9 percenta ročne.Motorom predpokladaného rastu, ktorý je výrazne silnejší než očakávania väčšiny ekonómov, majú byť ďalšie daňové škrty, investície do infraštruktúry, zmeny na trhu práce a uvoľňovanie regulačného prostredia. Kritici ale upozorňujú, že väčšina týchto opatrení si vyžaduje schválenie v Snemovni reprezentantov, ktorú kontrolujú demokrati a podporu z ich strany nepovažujú za pravdepodobnú.Kevin Hassett, šéf rady ekonomických poradcov, považuje za hlavnú hrozbu rastu obavy finančných trhov z prípadného zvratu Trumpovej hospodárskej politiky po prezidentských voľbách v roku 2020. „Samotná neistota o budúcnosti tejto politiky môže spomaliť jej pozitívny dopad,“ povedal Hassett.


Slováci prehrali v príprave tretí raz za sebou, Fínom nedali ani gól

Zverenci Zdena Cígera doteraz v príprave na majstrovstvá sveta z piatich zápasov vyhrali iba dva. Dali pritom len päť gólov.

Euro Hockey Challenge - Košice: Góly: 12. Lajunen (A. Pihlström), 15. A. Pihlström (Manninen, Anttila), 28. Palola (Honka, M. Aaltonen). Vylúčení: 2:1 na 2 min, presilovky: 0:2, oslabenia: 0:0, rozhodovali: Kubuš, Stano - Šefčík, M. Korba (všetci SR), 5157 divákov Slovensko: J. Hudáček - Čajkovský, Graňák, J. Mikuš, Gernát, Čerešňák, Švarný, L. Kozák, J. Brejčák, Šedivý - Dravecký, Hovorka, L. Hudáček - M. Bakoš, Cingeľ, Kudrna - Lušňák, Suja, Hrnka - Vandas, Preisinger Fínsko: Säteri - Julius Honka, Ohtamaa, Lajunen, Vittasmäki, Kivistö, Virtanen, Järvinen - Jormakka, Kemppainen, Junttila - Palola, M. Aaltonen, Erkinjuntti - Anttila, Pihlström, Manninen - Ojamäki, Sallinen, Huhtala KOŠICE. Slovenská hokejová reprezentácia si v príprave na májové majstrovstvá sveta pripísala v stredu tretiu prehru za sebou. Zverenci trénera Zdena Cígera v rámci seriálu Euro Hockey Challenge podľahli v košickej Steel aréne Fínom 0:3. Odveta je na programe v piatok 21. apríla o 17.00 h v Bratislave. vzájomných zápasov odohrali medzi sebou hokejisti Slovenska a Fínska. Severania sa v stredu tešili 25. raz. Trikrát sa zrodila remíza a šesťkrát zvíťazili hráči slovenskej reprezentácie. V stredajšom súboji Fíni dvakrát skórovali v prvej tretine. Do listiny strelcov sa zapísali Ville Lajunen a Antti Pihlström. Tretíkrát inkasoval brankár Július Hudáček z hokejky Olliho Palolu v 28. minúte stretnutia. V druhej polovici duelu už gól nepadol, aj keď obe mužstvá na to mali niekoľko príležitostí. V 34. vzájomnom zápase si Fíni pripísali 25. triumf. Slováci majú na svojom konte len šesť víťazstiev a tri súboje sa skončili nerozhodne. Slovenskí hokejisti majú v doterajšom priebehu prípravy bilanciu 2-3. Po dvoch víťazstvách 2:0 v Dánsku neuspeli dvakrát so Švajčiarskom (1:2 a 0:3). Naďalej pokračujú v slabej efektivite v zakončení, keďže v priemere strieľajú iba jeden gól na zápas. V piatich súbojoch sa presadili dokopy päťkrát. Zdeno Cíger (tréner SR): "Súper bol naštartovaný a oddýchnutý, v úvode sme mali problémy. Ľahko dostávame góly a ťažko ich dávame. Pokiaľ nenájdeme recept na strieľanie gólov, aby sa tím upokojil, hrá sa ťažko. Snaha sa však chlapcom nedá uprieť. Od polovice duelu sme hrali jednoduchšie, udržali sme sa viac v pásme. Snažili sme sa o streľbu, ale nepadalo nám to tam." Nemôžeme sa vyhovárať, že za to môže dnešná cesta vlakom. Súper bol lepší, Fíni rýchlejšie korčuľovali. Za všetko môže to, že nevieme dať gól. Michal Čajkovský (obranca SR): "Nedali sme góly a tým sme prehrali. Hrá sa na góly a tie nám chýbali. Nemôžeme sa vyhovárať, že za to môže dnešná cesta vlakom. Súper bol lepší, Fíni rýchlejšie korčuľovali. Za všetko môže to, že nevieme dať gól." Marek Hovorka (útočník SR): "Začali sme veľmi zle, podpísala sa pod to dlhá cesta, keď sme ledva stihli zápas. V prvej časti to bolo cítiť, od druhej to už bolo lepšie. Viac sme korčuľovali a hru vyrovnali. V útočnej fáze si aj utvoríme šance, no riešime to veľmi zložito." Eduard Šedivý (útočník SR): "Začiatok zápasu sme zaspali. Neviem, či to bolo aktivitou Fínov, alebo dnešnou cestou vlakom. Bolo to cítiť, ale mali by sme byť profesionáli a pripraviť sa na to. Nemôžeme sa vyhovárať. Fíni boli všade o krok vpred a dialo sa to celý zápas."


Svet sa rúti do záhuby: Pozrite si posledný trailer na Stranger Things 3

BRATISLAVA. Zábery poslednej upútavky na seriál Stranger Things by pokojne obstáli v konkurencii s Godzillou, Jurským parkom alebo dokonca aj Dňom nezávislosti. Situácia v mestečku Hawkins vyzerá pokojne. Štvorica Mike, Will, Dustin, Lucas, ale aj kamarátky Max a Eleven si konečne užívajú detstvo. Je júl 1985, v Spojených štátoch amerických nastáva Deň nezávislosti a všetko sa zmení. "Vy ste nás pustili dovnútra a teraz nás tu budete musieť nechať," hovorí záhadný dramatický hlas, zatiaľ čo sa hlavné postavy tvária v prestrihoch čoraz zhrozenejšie. V ukážke potom tvorcovia pripomínajú koniec druhej série. Eleven, dievča s nadprirodzenými schopnosťami, zatvorilo portál do paralelného sveta s názvom Upside Down. Zdá sa tak, že ďalších osem častí seriálu sa sústredí na boj s príšerou zvanou Demogorgon, ktorá pravdepodobne uviazla na Zemi a chystá apokalypsu. Keďže monštrum dokáže komunikovať s ľuďmi iba prostredníctvom hostiteľa, veľkou otázkou fanúšikov je, kto ním bude po malom Willovi. Trailer zahŕňa aj Winonu Ryderovú v postave Willovej matky či Davida Harboura ako šéfa policajtov Jima Hoppera. Nebudú chýbať ani starší súrodenci Nancy Whealer, Jonathan Byers a Steve Harrington. Premiéra tretej sezóny obľúbenej netflixovky bude 4. júla, už o dva týždne.


Soul a Washington podpísali dohodu o financovaní americkej armády v Južnej Kórei

Podpísaniu predchádzal celý rad neúspešných rokovaní.

SOUL. Južná Kórea podpísala v nedeľu so Spojenými štátmi novú dohodu o tom, akú finančnú čiastku má platiť za americkú vojenskú prítomnosť na svojom území. Podpísaniu predchádzal celý rad neúspešných rokovaní o tejto záležitosti, čo už začínalo zainteresovaným spôsobovať starosti o osude desiatky rokov trvajúceho armádneho spojenectva Južnej Kórey a USA, analyzuje agentúra AP.   Ako však uviedlo ministerstvo zahraničných vecí v Soule, jeho diplomati môžu potvrdiť, že nová zmluva o zdieľaní peňažných nákladov na 28.500 amerických vojakov rozmiestnených v Kórejskej republike bola v nedeľu podpísaná. Presnú sumu, ktorú Soul tento rok podľa novej dohody zaplatí, juhokórejské ministerstvo neuviedlo. Tlačová agentúra Jonhap napísala, že pôjde o čiastku 1,04 bilióna wonov, čo je v prepočte približne 924 miliónov dolárov. Vlani zaplatila Južná Kórea zhruba 960 miliárd wonov (830 miliónov dolárov), prezident USA Donald Trump však vyhlásil, že Soul by mal platiť viac.


Pellegrini uznal, že učiteľský plat nedokáže prilákať šikovných ľudí

Pellegrini v Grobe

Lubyová v Topoľčanoch

Kiska v Košiciach

Galéria

Vládny Smer-SD rokuje aj o bezplatných obedoch.

SLOVENSKÝ GROB. V najbližšom období sa musí predstaviť program zvýšenia nástupných platov pedagógov. Vyhlásil to po otvorení školského roka na Základnej škole s materskou školou v Slovenskom Grobe (okres Pezinok) predseda vlády Peter Pellegrini (Smer-SD) v súvislosti so zvýšením atraktivity učiteľského povolania. "Ukazuje sa, že plat skúseného pedagóga, ktorý je v školstve 20 či 30 rokov, je už relatívne na dobrej úrovni, minimálne v regiónoch Slovenska, ak nehovoríme o hlavnom meste. Zároveň sa však ukazuje, že nástupný plat je nízky a v Bratislave už pravdepodobne nedokáže prilákať nikoho šikovného, aby si za svoje povolanie zvolil profesiu učiteľa," povedal premiér. Podľa neho je to u mužov ešte zložitejšie. Pellegrini pripomenul, že sa budú plošne zvyšovať platy pedagogických zamestnancov, ktoré od 1. januára 2019 porastú o desať percent, a o rok neskôr, teda od 1. januára 2020, o ďalších desať percent. Okrem toho je potrebné rozmýšľať "o efektívnom spôsobe navýšiť platy začínajúcich pedagógov". Pellegrini to považuje za kľúčové a v tejto súvislosti chce s ministerkou školstva, vedy, výskumu a športu Martinou Lubyovou (nominantka SNS) a ministrom financií Petrom Kažimírom (Smer-SD) pracovať. "Lebo len tak presvedčíme mladých a šikovných ľudí, aby zostali pracovať v školstve," dodal premiér. Starosta Slovenského Grobu Štefan Gašparovič poznamenal, že v miestnej základnej škole s nedostatkom učiteľov až taký problém nie je. "Ako obec vytvárame dobré podmienky či už pre žiakov, alebo učiteľov," povedal Gašparovič. Podľa riaditeľky základnej školy s materskou školou Anny Lalákovej za problémom s nedostatkom učiteľov najmä v Bratislave a v jej okolí sú platy. Podľa nej však stále chýbajú na základných školách najmä učitelia prvého stupňa, matematikári, ale aj vychovávatelia. "Do materskej školy sa nám ťažko zháňali učitelia, pretože ju neustále rozširujeme," dodala Laláková. Starostovia obcí a primátori miest by si mali uvedomiť, že školstvo je len spolovice v rukách štátu a vlády SR a druhú polovicu majú na starosti oni z vlastných rozpočtov. Aj o tom hovoril predseda vlády Peter Pellegrini (Smer-SD) počas otvorenia školského roka v Slovenskom Grobe. Slovenský Grob je podľa premiéra jednou z obcí v okolí hlavného mesta, kde dochádza k nárastu počtu obyvateľov a k nárastu počtu detí. "Je tu starosta, ktorý vie reagovať na tento vývoj a uvedomuje si, že obec musí investovať popri infraštruktúre aj do školstva. Vďaka aktivite obecného zastupiteľstva sa podarilo urobiť prístavbu základnej školy, rozšíriť počty tried, pretože v opačnom prípade by škola nezvládla počty detí, ktoré tu sú," povedal Pellegrini. Starostovia podľa premiéra musia dávať pozor na to, aby mali nielen dostatočné kapacity v základných školách, ale aby vytvárali dostatok miesta už aj v materských školách. "Je dôležité, aby detičky predtým ako prídu do školy, absolvovali rok, ak nie dva, na materských školách a boli lepšie pripravené na školský život," dodal premiér. Záujmom vlády podľa jeho slov je poskytovať dodatočné finančné prostriedky pre mestá a obce, aby sa rozšírili kapacity materských škôl tak, aby bolo možné zákonne prikázať všetkým rodičom dať svoje deti minimálne do posledného ročníka materskej školy. Starosta Slovenského Grobu Štefan Gašparovič poznamenal, že obci sa podarilo k zrekonštruovanej materskej škole pristaviť ďalšie dve nové triedy, ktoré v pondelok slávnostne otvoril aj premiér. Premiér poznamenal, že vládny Smer-SD rokuje aj o obedoch, ktoré by mali byť pre všetkých žiakov základných škôl a deti v posledných ročníkoch materských škôl zadarmo. "Diskutujeme, či to bude od 1. januára 2019, alebo by ten nástup bol štandardne od začiatku školského roka 2019/2020," povedal premiér. Slovenská komora učiteľov vyzýva poslancov Národnej rady SR, aby urobili na školách poslanecký prieskum a následne iniciovali nápravu. Podľa učiteľov sa začali naplno prejavovať dôsledky nečinnosti slovenských vlád v oblasti školstva. „V školách budú chýbať stovky učiteľov a ďalšie stovky detí, lebo ostanú doma na nútenom domácom vzdelávaní pre svoj zdravotný stav či sociálne znevýhodnenie. Ministerstvo úplne neefektívne vyhodí viac ako stovku miliónov eur na obedy žiakom a ďalšie desiatky miliónov na lyžiarske výcviky a školy v prírode pre bohaté deti. Na druhej strane nedokáže zabezpečiť základnú pomoc pre deti so zdravotným alebo sociálnym znevýhodnením či nadaním cez asistentov a odborné tímy na školách," tvrdí komora učiteľov. Ako informoval prezident Slovenskej komory učiteľov Vladimír Crmoman, „ohlasovaný zákon o pedagogických a odborných zamestnancoch prinesie školám viac byrokracie, nové päťročnice, vymyslené a finančne nekryté funkcie zodpovedného vychovávateľa či školského koordinátora, neplatené voľno pre učiteľov každých 10 rokov a iné nezmysly". Podľa učiteľov neexistujú nástroje na ochranu pedagogických a odborných zamestnancov, kvalita riadenia škôl a vzdelávania nebude mať opäť žiadne parametre demokracie a otvorenosti a ministerstvo ustupuje politickým a záujmovým skupinám bez akejkoľvek odbornej a vecnej argumentácie.Komora upozorňuje, že tisícky škôl i v tomto školskom roku ostávajú vnútorne zabarikádované pred inkluzívnym vzdelávaním. „Blokujú ich nevhodné vzdelávacie programy, výrazný nedostatok asistentov učiteľa a odborných zamestnancov na podporu detí, rodičov i učiteľov. Na školách stále chýbajú učebnice, výberové konania na nové už rok stoja, otvorený moderný trh učebníc nebude. Reformy storočia sa obmedzili na kozmetické úpravy smerníc a zákonov bez výrazného zvyšovania HDP do školstva na úroveň vyspelých krajín OECD," tvrdia učitelia s tým, že nadčasové výroky o modernizácii, dostupnosti a kvalite treba nahradiť realitou zaostávania za vyspelými krajinami, nevymožiteľnosti ústavného práva na kvalitné vzdelávanie pre všetky deti a neschopnosti ministerstva presadiť akékoľvek zásadné zmeny.


ÚRSO upozorňuje na nekalé praktiky podomových predajcov

Regulačný úrad neodporúča uzatvoriť zmluvu pod časovým tlakom.

BRATISLAVA. Úrad pre reguláciu sieťových odvetví (ÚRSO) znova upozorňuje odberateľov plynu a elektriny na opatrnosť pri zmene svojho dodávateľa energií prostredníctvom podomových predajcov. „Je potrebné overiť si totožnosť osoby, ktorá ponúka odberateľom “lacnejšie energie“. Pred uzatvorením zmluvy o dodávke elektriny alebo plynu je nanajvýš dôležité ponechať si primeraný čas na oboznámenie sa s obsahom zmluvy, ako aj s aktuálne platnými obchodnými podmienkami, ktoré sú neoddeliteľnou súčasťou zmluvy, rovnako i s aktuálne platným cenníkom dodávateľa,“ zdôraznil regulačný úrad. Regulačný úrad odberateľom neodporúča uzatvoriť zmluvu s novým dodávateľom elektriny či plynu pod časovým tlakom. „Mnohí obchodní zástupcovia pri uzatváraní zmlúv využívajú rôzne nekalé obchodné praktiky v snahe získať čo najviac odberateľov pre dodávateľa, ktorého zastupujú. Často sa vydávajú za zástupcov dodávateľa, ktorý aktuálne dodáva energie do predmetného odberného miesta, prípadne tvrdia, že podpisom predložených dokumentov sa pre odberateľa nič nezmení, respektíve, že sa len mení obchodné meno spoločnosť, a podobne,“ dodal regulátor.Niektorí obchodní zástupcovia dodávateľov neváhajú podľa ÚRSO odberateľov zavádzať nepravdivými informáciami. „Odberateľom odporúčame dôkladne si preštudovať aj ustanovenia napísané drobnými písmenami, respektíve na osobitných listoch, či stranách, ako napríklad obchodné podmienky, ktoré sú súčasťou zmluvy,“ konštatoval regulačný úrad s tým, že ustanovenia o predmete zmluvy a o cene nemôžu byť napísané menším písmom ako iné časti tejto zmluvy, s výnimkou názvu a označení častí zmluvy. Pri uzatváraní zmluvy o dodávke elektriny je potrebné zvážiť nielen cenu, ale aj obsah obchodných podmienok, zabezpečenie zákazníckych služieb, či možnosti úhrady preddavkových platieb. „Takisto je dôležité presne vedieť, na akú dobu sa zmluva uzatvára, teda viazanosť zmluvy, nakoľko niektorí dodávatelia uprednostňujú zmluvy na dobu určitú, ktoré potom nie je možné kedykoľvek vypovedať,“ zdôraznil regulátor.Odberateľ má právo od zmluvy s novým dodávateľom energií bezodplatne odstúpiť v lehote 14 dní odo dňa jej podpisu, a to bez uvedenia dôvodu. „Odstúpenie od zmluvy musí byť odoslané poštou, najlepšie doporučene, najneskôr v posledný deň 14 dňovej lehoty. Upozorňuje, že každý z dodávateľov môže mať v obchodných podmienkach špecifikované náležitosti odstúpenia od zmluvy. Napríklad vlastnoručný podpis, identifikácia odberateľa, identifikácia odberných miest,“ uzavrel regulačný úrad.


PODCAST ROZHOVORY ZKHDrucker: Pellegrini tvrdil, že podá demisiu so mnou

Tomáš Drucker hovorí aj o politickej budúcnosti.

Tomáš Drucker hovorí, že pôvodne hovoril Peter Pellegrini, že podajú demisiu spolu.  "Hovoril, že, ak podám demisiu ja, podá ju aj on. Nakoniec sa to nestalo," dodáva Drucker a hovorí, že s premiérom mali dobrý vzťah.  "Odvolať Tibora Gašpara nechcel Robert Fico, povedal, že politickú zodpovednosť už Smer vyvodil." Vníma ako chybu, že Gašpara ešte ako minister vnútra neodvolal? Aký má vzťah s Marekom Maďaričom a Petrom Pellegrinim? Pôjdu do jeho novej strany? Vypočujte si rozhovor Zuzany Kovačič Hanzelovej s Tomášom Druckerom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Izraelský minister kritizoval Trumpa za nepresťahovanie ambasády do Jeruzalema

Minister stratégie Izraela vidí pri ambasáde nesplnený sľuby americkým voličom.

JERUZALEM. Izraelský minister známy blízkym vzťahom s premiérom Benjaminom Netanjahuom v pondelok vyslovil zriedkavú kritiku na adresu prezidenta USA Donalda Trumpa. Zeev Elkin je podľa vlastných slov "sklamaný" tým, že Trump nesplnil svoj sľub z kampane a nepresťahoval americké veľvyslanectvo z Tel Avivu do Jeruzalema. Izrael považuje Jeruzalem, kde sú posvätné miesta pre židov, moslimov a kresťanov, za svoje hlavné mesto. Palestínčania žiadajú, aby bol východný Jeruzalem, ktorý Izrael zabral od Jordánska vo vojne v roku 1967, za hlavné mesto ich budúceho štátu. Trump ustúpil od svojho prísľubu, keď sa jeho blízkovýchodný vyslanec snažil oživiť mierové rozhovory, ktoré stroskotali naposledy v roku 2014, pripomína agentúra AP. "Boli tu veľmi jasné volebné sľuby, nie štátu Izrael, ale americkému voličovi, že sa ambasáda presťahuje, a ja veľmi ľutujem tento odklad," uviedol minister pre strategické záležitosti Elkin pre izraelský armádny rozhlas. Podľa neho je "nesprávne" tvrdiť, že presťahovanie veľvyslanectva "bude brániť mieru". "Čo bráni mieru... je správanie palestínskeho vedenia, ktoré jasným spôsobom pokračuje v presadzovaní atmosféry nenávisti a teroru proti Izraelu," dodal Elkin. Kritika Trumpa je v Netanjahuovej pravicovej vláde zriedkavá. Súčasný americký prezident má viac pochopenia pre budovanie židovských osád než jeho predchodca Barack Obama. Ten ich spolu s medzinárodným spoločenstvom považoval za nelegálne a za prekážku palestínskej štátnosti. Druhý kanál izraelskej televízie informoval, že Izrael plánuje schváliť približne 4000 bytov na západnom brehu Jordánu. Elkin očakáva, že vláda dá zelenú výstavbe budúci týždeň.


SNS navrhuje znížiť viaceré dane, Most-Híd hovorí o pretekoch

BRATISLAVA. Koaličná strana SNS plánuje na najbližšiu schôdzu parlamentu predložiť päť noviel zákonov. Chce navrhnúť zníženie viacerých daní či zaviesť povinnosť uvádzať pôvod mäsa aj v reštauračných a stravovacích zariadeniach. V daňovej oblasti chce SNS znížiť daň z príjmu právnických osôb na 15 percent s účinnosťou od 1. januára 2020. Strana uviedla, že v Programovom vyhlásení vlády bolo uvedené, že táto daň z bude znížená každý rok o jedno percento. "Napriek tomu, že Slovensko vykazuje dobré hospodárske ukazovatele, neboli sme schopní ministra financií Petra Kažimíra (Smer) priamymi rokovaniami presvedčiť o naplnení tohto záväzku," uviedli národniari v stanovisku pre médiá. Na desať percent má klesnúť aj daň z pridanej hodnoty na potraviny a pre printové médiá. SNS je presvedčená, že je nespravodlivo obviňovaná zo súčasného stavu pôdohospodárstva. "Pripravili sme systémové riešenie, zdanenie obchodných reťazcov. To je nám vyčítané a dokonca sme obviňovaní z toho, že nepriamo došlo k nárastu cien," tvrdí SNS s tým, že znížením DPH na potraviny chce dosiahnuť to, aby sa ukázal skutočný charakter obchodných reťazcov. "Sme zvedaví, či prvýkrát za 30 rokov od revolúcie začnú konečne ceny potravín pri takejto DPH konečne klesať. Aby sa ukázalo, kto tu skutočne zarába na potravinách," doplnila strana. Zníženie DPH pre printové médiá odôvodňuje tým, že s príchodom digitálnych médií vzniklo nerovnoprávne postavenie hráčov v mediálnom prostredí. Nižšou daňou to chce strana napraviť. Ďalším opatrením má byť zrušenie koncesionárskych poplatkov pre seniorov, posledným piatym sa má zaviesť povinnosť uvádzať pôvod mäsa aj v reštauračných a stravovacích zariadeniach. "Tento krok vnímame ako nutnosť najmä dnes, keď sa dozvedáme o nekalých praktikách v niektorých bitúnkoch, či pri prebaľovaní mäsa. Keď idete do obchodu, na etikete jasne vidíte, odkiaľ mäso pochádza. Ale ako to je v reštauráciách či jedálňach?," podotkla SNS. Ľudia by sa tak z jedálnych lístkov mali dozvedieť pôvod mäsa. Tieto návrhy zákonov plánuje SNS predložiť na najbližšej parlamentnej schôdzi, ktorá sa začne 26. marca. Okrem toho pracuje aj na návrhu, ktorý by zdvojnásobil vianočné príspevky pre seniorov a oslobodil ich od platenia liekov. Predseda SNS Andrej Danko verí, že tento spôsob predloženia návrhov pomôže odhaliť záujmy a charakter jednotlivých politikov. Či už opozičných, ale aj koaličných. "Doteraz sme sa snažili niesť ťarchu svojich ministerstiev zodpovedne. Prichádza však čas, aby sa skutočná pravda, kto chce zreformovať Slovensko a kto nie, ukázala v pléne parlamentu. Verím, že táto schôdza NR SR doslova rozbúra staré móresy a ukáže, kto to ako myslí so Slovenskou republikou," dodal Danko. Smer je o návrhoch z dielne SNS pripravený diskutovať. V reakcii na legislatívne návrhy hovorca koaličného Smeru Ján Mažgút uviedol, že akýkoľvek vládny návrh zákona musí byť predmetom rokovaní Koaličnej rady. "Keď ich koaličný partner predloží, sme pripravení o konkrétnych návrhoch diskutovať," uviedol v stanovisku Smeru Mažgút. Koaličný Most-Híd reagoval tým, že sa do podobných súťaží nezapája. Stranu neprekvapuje, že s vlastnými návrhmi prišla aj SNS, keďže vyjadrením o skokovom zvýšení minimálnej mzdy o 80 eur odštartoval podobné preteky pred časom Smer. "Strana Most-Híd sa do týchto súťaží nikdy nezapája." "Strana Most-Híd sa do týchto súťaží nikdy nezapája. Svoje predstavy aj v sociálnej oblasti rieši na rokovaniach s koaličnými partnermi". Agentúru SITA o stanovisku Mosta-Híd informovala hovorkyňa strany Klára Debnár. "Zníženie daní zamestnancom zvýšením nezdaniteľnej časti sme navrhli v roku 2017. O rok neskôr sme navrhli zníženie daňovo-odvodového zaťaženia, formou daňovo odpočítateľnej položky z daní príjmov právnických osôb v sume desať percent zaplatených odvodov," pokračovala strana Most-Híd a dodala, že má aj ďalšie návrhy na opatrenia pre zvýšenie životnej úrovne obyvateľov Slovenska. Patrí medzi nich rozšírenie zdvojnásobenia daňového bonusu aj na deti staršie ako šesť rokov, podpora živnostníkov, malých a stredných podnikateľov - zníženie odvodov zdravotného poistenia, podpora seniorov, ktorá naďalej zostáva prioritou strany. Most-Híd taktiež pripomína, že "váha sociálnych opatrení má dve misky. Pre nás v tej druhej sa naďalej nachádza zodpovedný prístup k tvorbe štátneho rozpočtu. Vyrovnaný rozpočet by mal naďalej zostať naším spoločným cieľom". Ministerstvo financií upozornilo, že predstavené návrhy SNS by mohli mať negatívny vplyv na verejné financie. "Na prvý pohľad by prijatie takýchto návrhov znamenalo opustenie cieľa vyrovnaného hospodárenia, čo je jeden z bodov Programového vyhlásenia vlády. Takéto návrhy musia byť predmetom koaličnej dohody," upozornila v stanovisku pre médiá hovorkyňa ministerstva Alexandra Gogová. Inštitút ekonomických a spoločenských analýz (INESS) zasa uviedol, že je za zníženie dane z príjmu právnických osôb na 15 percent. "Túto iniciatívu vítame, INESS ju dokonca má vo svojich dlhodobých opatreniach na zlepšenie podnikateľského prostredia. Slovensko má dnes v rámci strednej a východnej Európy jednu z najvyšších sadzieb korporátnej dane," ozrejmil analytik INESS Martin Vlachynský. INESS víta aj zníženie dane z pridanej hodnoty na všetky potraviny na desať percent. "Z pohľadu spotrebiteľa by ideálnym riešením bol balíček, ktorý by obsahoval tak zníženie DPH, ako aj zrušenie odvodu reťazcov." "Zavedenie jednotnej sadzby na potraviny by výrazne zjednodušilo účtovný život obchodníkov a znamenalo by aj nižšie náklady občanom na potraviny. Tento návrh je predložený v čase, keď sa preukázalo, že zavedenie odvodu reťazcov zvýšilo ceny potravín. Nižšia DPH má šancu tento rast spomaliť, prípadne zvrátiť," uviedol Martin Vlachynský. "Pri nedávnom zavedení desaťpercentnej DPH na vybrané potraviny došlo k merateľnému poklesu ich cien. Z pohľadu spotrebiteľa by tak ideálnym riešením bol balíček, ktorý by obsahoval tak zníženie DPH, ako aj zrušenie odvodu reťazcov," pokračoval. Na rozdiel od potravín však podľa analytikov pri znížení DPH pre printové médiá dochádza k zvýhodňovaniu jednej skupiny podnikateľov voči ich priamym konkurentom. "Lepším riešením je plošné zníženie sadzieb, vytváranie rôznych výnimiek a stupňov sadzieb daňový systém zneprehľadňuje," upozornili. K zrušeniu koncesionárskych poplatkov pre seniorov INESS uviedol, že väčší zmysel by malo zrušenie koncesionárskych poplatkov pre podnikateľské subjekty, ktoré nedávajú žiaden zmysel. K povinnosti uvádzať pôvod mäsa aj v reštauračných a stravovacích zariadeniach bol kritický. "Presne takto vzniká byrokracia. Verejnosť je vystrašená medializovaným prípadom, tak pribehne politik s rýchlym a jednoduchým "riešením". Zo zdanlivo jednoduchého opatrenia ale často vzniknú regulácie, ktoré majú pre zákazníka minimálny efekt a podnikateľa poškodia," dodal Vlachynský.


Saudská Arábia zneškodnila dron s výbušninami, húsíovia sa snažia zničiť letisko

Húsíovia zranili desiatky ľudí a jedného človeka zabili.

DUBAJ. Saudská Arábia zneškodnila dron s výbušninami, ktorý vyslali jemenskí rebeli húsíovia. V utorok o tom informovala oficiálna tlačová agentúra SPA, ktorá však neidentifikovala cieľ útoku. Televízia, ktorú založili povstalci, uviedla, že chceli opäť zaútočiť na letisko a elektráreň v meste Abhá. Húsíovia sa niekoľko týždňov snažia zničiť spomínané letisko, pričom už zranili desiatky ľudí a jedného človeka zabili. Rebeli zvýšili počet útokov dronmi na ciele v Saudskej Arábii, ktorá proti nim bojuje od roku 2015.


Putin, Macron a Merkelová hovorili o kríze v Sýrii

Podľa Kremľa sa lídri dohodli na posilnení výmeny informácií o situácii v Sýrii.

MOSKVA. Ruský prezident Vladimir Putin, francúzsky prezident Emmanuel Macron a nemecká kancelárka Angela Merkelová hovorili v nedeľu o situácii v Sýrii, oznámil Kremeľ. Lídri v telefonáte zdôraznili potrebu spoločného úsilia o uplatnenie prímeria žiadaného Bezpečnostnou radou OSN. Trojica vrcholných politikov viedla rozhovory o sýrskych otázkach v kontexte vývoja v oblasti Východná Ghúta na predmestí Damasku, ako aj zaistení prístupu humanitárnej pomoci do tohto i ďalších regiónov Sýrie, uviedlo tlačové oddelenie Kremľa vo vyhlásení, ktoré prevzala agentúra Tass. Putin, Macron a Merkelová vyjadrili spokojnosť, že spoločné konštruktívne úsilie pomohlo dosiahnuť a prijať rezolúciu BR OSN č. 2401, ktorú rada jednohlasne schválila v sobotu 24. februára. Upozornili tiež, že je dôležité pokračovať v spoločných snahách, aby bola táto realizácia úplne a čo najrýchlejšie realizovaná. Putin podľa správy oboznámil francúzskeho prezidenta a nemeckú kancelárku o konkrétnych krokoch, ktoré Rusko robí pre evakuáciu civilistov, dodávku humanitárnych potrieb a poskytovanie lekárskej pomoci obyvateľov Sýrie. Ruský líder zdôraznil, že prímerie sa nevzťahuje na vojenské operácie proti teroristickým skupinám v Sýrii. Podľa tlačového oddelenia Kremľa sa lídri tiež dohodli na posilnení výmeny informácií o situácii v Sýrii. BR OSN v sobotňajšej rezolúcii požaduje "bezodkladné" 30-dňové humanitárne prímerie v Sýrii. Napriek počiatočnému odporu Ruska - stáleho člena BR OSN s právom veta a spojenca sýrskeho prezidenta Bašára Asada - hlasovalo nakoniec všetkých 15 členov rady v prospech zastavenia bojov. Rezolúcia sa zameriava na ukončenie krviprelievania v povstalcami kontrolovanej oblasti Východná Ghúta pri Damasku a ďalších lokalitách. Uvádza, že 5,6 milióna ľudí v 1244 komunitách potrebuje okamžitú pomoc a 2,9 milióna sa nachádza na ťažko dostupných a obliehaných miestach.


Tehotenská kalkulačka

Plánujete dieťa? Vypočítajte si plodné dni, odhadovaný dátum pôrodu, alebo krvnú skupinu dieťaťa.

Kalkulačky SME vám pomôžu naplánovať tehotenstvo a pripraviť sa na príchod dieťaťa. Zistite kedy je ideálny čas na počatie a vypočítajte si približný termín pôrodu. Pomocou jednoduchých kalkulačiek môžete zistiť aj pravdepodobnú krvnú skupinu dieťaťa, ale aj akú výšku zdedí po rodičoch. Snažíte sa s partnerom otehotnieť? Ak chcete zvýšiť šance na tehotenstvo pomôže vám prehľadná kalkulačka plodných dní. ideálny dátum na počatie zistíte za pomoci poslednej menštruácie a dĺžky cyklu. Ak chcete mať podrobný prehľad o menštruačnom cykle (plodné dni podľa ovulácie, ako aj menštruácia a neplodné dni), pozrite si rozšírený ročný kalendár plodných dní. Vypočítajte si termín narodenia bábätka podľa začiatku poslednej menštruácie. Na výpočet dátumu pôrodu je potrebné poznať priemernú dĺžku menštruačného cyklu. Kalkulačka vám následne prezradí pravdepodobný termín, kedy by mohlo dôjsť k pôrodu dieťaťa. V rozšírenej verzii kalkulačky sa zobrazí aj pravdepodobný týždeň tehotenstva, v ktorom sa matka nachádza. Na základe krvnej skupiny matky a otca pomocou kalkulačky zistíte možné krvné skupiny dieťaťa. V rozšírenej verzii kalkulačky je možné zistiť aj pravdepodobný Rh faktor dieťaťa a pozrieť si tabuľku dedenia krvi. Chcete vedieť aké vysoké môže byť v dospelosti vaše dieťa? Odhad na základe pohlavia a výšky rodičov má presnosť až 95 percent. Za pomoci krvnej skupiny jedného z rodičov a dieťaťa možno vypočítať možnú krvnú skupinu druhého rodiča. Kalkulačku možno využiť v prípade, že zvažujete darovanie krvi, alebo sa dá použiť aj ako najjednoduchší a základný test otcovstva.


Francúzsko posiela po chemickom útoku do Sýrie humanitárnu pomoc

Francúzi pošlú lieky pre obete a vybavenie na ochranu záchranárov.

PARÍŽ. Francúzsko posiela pol tony liekov a vybavenia do Sýrie po údajnom chemickom útoku z utorka, pri ktorom zahynulo najmenej 86 ľudí. Francúzske ministerstvo zahraničných vecí vo štvrtok oznámilo, že posiela cez Turecko lieky pre obete uvedeného útoku a vybavenie na ochranu záchranárov, ktorí ako prví prídu na miesto budúcich útokov. Materiálnu pomoc bude rozdeľovať sýrsky Zväz lekárskych a humanitárnych organizácií (UOSSM). Francúzsko odsúdilo utorkový útok na mesto Chán Šajchún v sýrskej provincii Idlib a pripísalo ho vláde prezidenta Bašára Asada. Administratíva amerického prezidenta Donalda Trumpa a ďalší západní predstavitelia takisto obvinili z útoku sýrske vládne sily, ale Damask vinu popiera.


SMK, Maďarské fórum a Spolupatričnosť sa chcú čo najskôr dohodnúť na kandidátke

Pozvánku na rokovanie dostalo päť maďarských strán, zúčastnili sa len tri.

BRATISLAVA. SMK, Maďarské fórum (MF) a hnutie Spolupatričnosť v utorok pokračovali v rokovaniach o spoločnom postupe do nadchádzajúcich parlamentných volieb. Rokovania o podmienkach zostavenia spoločnej kandidátky chcú ukončiť čo najskôr. Informoval o tom tlačový tajomník SMK Róbert Králik. Dodal, že pozvánku na rokovanie dostalo päť maďarských strán, zúčastnili sa len tri. Most-Híd sa na utorkovom rokovaní maďarských strán nezúčastnil, rokovania považuje za ukončené. Pre TASR to povedala hovorkyňa Mosta-Híd Klára Magdeme. Strana podľa jej slov trvá na svojom stanovisku. Most sa naposledy rokovania zúčastnil koncom októbra spolu so stranou MKDA. Magdeme už vtedy vysvetlila rozhodnutie Mosta-Híd nekorektným postojom partnerov. Poukázala na to, že Maďarské fórum (MF), SMK a Spolupatričnosť o spoločnej kandidátke do budúcoročných parlamentných volieb informovali krátko po tom, ako prerušili rokovanie s delegáciou Mosta-Híd. "Každému musí byť jasné, že snaha o dohodu z ich strany nebola úprimná, preto strana Most-Híd nevidí dôvod na to, aby v rokovaniach pokračovala," tvrdí strana. Rokovanie bolo prerušené, pretože sa strany nevedeli dohodnúť na vylúčení prípadnej povolebnej spolupráce so Smerom. Tú jednoznačne neodmietli Most-Híd a MKDA. Na spoločnom postupe sa napokon dohodli MF, SMK a Spolupatričnosť. "Zúčastnené strany otvorili a prerokovali viaceré otázky týkajúce sa technických parametrov spoločného postupu. Delegácie strán prezentovali svoje priority a posunuli sa vpred vo všetkých nastolených bodoch rokovania," priblížil Králik s tým, že sa dohodli na pokračovaní rozhovorov v súvislosti s kandidátkou. Hnutie má vytvoriť právne podmienky a premenovať sa na Magyar Közöségi Összefogás - Maďarská komunitná spolupatričnosť. Predseda MF Zsolt Simon vysvetlil, že pod týmto názvom budú strany kandidovať.


Celkový dlh Číny vzrástol nad tristo percent HDP

Čínsku ekonomiku negatívne ovplyvňuje klesajúci dopyt.

WASHINGTON, PEKING. Celkový dlh Číny prekonal v 1. štvrťroku tohto roka 300 % hrubého domáceho produktu (HDP). Uviedol to Inštitút medzinárodných financií (IIF), podľa ktorého sú za týmto rastom kroky Pekingu na podporu ekonomiky. Na celosvetovom dlhu sa tak dlh Číny v súčasnosti podieľa približne 15 %. Celkový dlh krajiny zahŕňajúci dlh domácností, firiem a vlády, dosiahol v 1. kvartáli 303 % HDP. V rovnakom období minulého roka dosahoval 297 % HDP, uviedol IIF v najnovšej správe. Podľa IIF sa celkový dlh Číny zvýšil na viac než 40 biliónov USD (35,67 bilióna eur). "To je približne 15 % z celosvetového objemu dlhu," uvádza správa IIF. Rast čínskej ekonomiky sa v 2. kvartáli spomalil na 6,2 %, čo predstavuje najslabšie tempo rastu minimálne od roku 1992, keď Peking začal so zverejňovaním príslušných údajov. Čínsku ekonomiku negatívne ovplyvňuje klesajúci dopyt doma aj v zahraničí, na čom majú hlavný podiel obchodné konflikty Spojených štátov. Vzhľadom na vývoj ekonomiky a situáciu vo svete Čína už skôr v priebehu roka oznámila opatrenia na podporu firiem. Medzi ne patrí znižovanie daní či zvýšenie investícií do infraštruktúry.


Európa nemôže akceptovať vraždu novinára, vyhlásil šéf europarlamentu

Antonio Tajani vyzval slovenské orgány, aby vraždu dôkladne prešetrili, aj s medzinárodnou podporou, ak treba.

BRATISLAVA. Európska únia nemôže akceptovať, že slovenského novinára zavraždili preto, že si robil svoju prácu. Uvádza sa to vo vyhlásení predsedu Európskeho parlamentu Antonia Tajaniho. "Európska únia nemôže akceptovať, že zavraždia novinára za to, že vykonáva svoju prácu. Vyzývam slovenské orgány, aby spustili dôkladné vyšetrovanie prípadu Jána Kuciaka, ak treba aj s medzinárodnou podporou," uviedol šéf europarlamentu prostredníctvom svojho účtu na Twitteri. Zároveň vyzval slovenské orgány, aby vraždu dôkladne prešetrili, aj s medzinárodnou podporou, ak treba. Ako v prípade maltskej novinársky Daphne Caruana Galizia, ani v tom prípade Európsky parlament to nenechá na pokoji, kým nebude vykonaná spravodlivosť, dodal Tajani. Komisár Rady Európy pre ľudské práva Nils Muiznieks je takisto šokovaný vraždou novinára a takisto vyzval orgány na dôkladné vyšetrenie. Zároveň avizoval, že túto otázku otvorí počas svojej nadchádzajúcej návštevy na Slovensku.Vo Veľkej Mači zastrelili minulý týždeň reportéra redakcie Aktuality.sk Jána Kuciaka a jeho priateľku Martinu Kušnírovú. Úkladná vražda reportéra pravdepodobne súvisí s jeho investigatívnou činnosťou, informoval dnes policajný prezident Tibor Gašpar.


Kampaň za odchod Británie z Únie dostala pokutu

Spoluzakladateľ Leave.EU Arron Banks označil rozhodnutie volebnej komisie za politicky motivovaný útok.

LONDÝN. Britská volebná komisia udelila v piatok pokutu vo výške 70.000 libier (79.000 eur) kampani za vystúpenie Británie z EÚ. Ako dôvod pre vyrubenie pokuty pre kampaň Leave.EU komisia uviedla chybné údaje o výdavkoch v období pred referendom o brexite. Spoluzakladateľ Leave.EU Arron Banks označil rozhodnutie volebnej komisie za politicky motivovaný útok, informovala spravodajská stanica BBC. Hnutie Leave.EU vzniklo v roku 2015 a má podporu lídra britských euroskeptikov Nigela Faragea. Jeho reklamná kampaň, najmä na sociálnych sieťach, mala rozhodujúci vplyv na rozhodovanie britských voličov. Volebná komisia však konštatovala, že Leave.EU uviedla chybné informácie o tom, akú sumu minula za kampaň na podporu brexitu. Zistilo sa, že do konečnej správy nebola zahrnutá čiastka 77.000 libier, ktorou by prekročila limit stanovený na výdavky. Komisia uviedla, že má všetky dôvody domnievať sa, že v tejto veci došlo k spáchaniu trestného činu. Meno zodpovednej osoby oznámila komisia polícii. Podľa agentúry AP ide o výkonnú riaditeľku Leave.EU Liz Bilneyovú. Člen komisie Bob Posner vysvetlil, že zistené skutočnosti sú vážnym porušením zákona. Volebná komisia však naopak nezistila žiadne pochybenie ohľadom kontaktov medzi Leave.EU a poradenskou spoločnosťou Cambridge Analytica, obvinenou zo zhromažďovania a zneužívania osobných údajov viac ako 90 miliónov používateľov Facebooku na politické ciele. Komisia dospela k záveru, že ich spolupráca sa od prvotného kontaktu ďalej nerozvíjala. V referende, ktoré sa v Británii konalo 23. júna 2016, sa napokon za vystúpenie Británie z EÚ vyslovilo 51,9 percenta voličov. Spojené kráľovstvo by malo EÚ opustiť 29. marca 2019. Leave.EU aj po referende zostalo veľmi aktívne na britskej politickej scéne, pričom bojuje najmä za tzv. tvrdý brexit.


Mladičovi právni zástupcovia môžu podať odvolanie až do augusta

Lehotu na podanie odvolania predĺžili o dva mesiace.

HAAG, SARAJEVO, BELEHRAD. Advokáti niekdajšieho veliteľa bosnianskosrbských síl Ratka Mladiča sa môžu proti doživotnému trestu, na ktorý odsúdili ich mandanta za vojnové zločiny v Haagu, odvolať až do 6. augusta. Informáciu prinieslo stredajšie vydanie denníka Večernje novosti. Lehotu na podanie odvolania predĺžil o dva mesiace Mechanizmus pre medzinárodné trestné tribunály (MICT), ktorý po decembrovom ukončení činnosti haagskeho Medzinárodného trestného tribunálu pre bývalú Juhosláviu (ICTY) prevzal jeho zvyšnú agendu. Žiadosť o Mladičovo dočasné prepustenie z väzby za účelom lekárskeho ošetrenia v Belehrade však bola zamietnutá. ICTY odsúdil vlani v novembri Mladiča, ktorého zadržali po 16 rokoch na úteku v Srbsku a vydali na stíhanie do Haagu, na doživotné väzenie za zločiny spáchané počas vojny v Bosne a Hercegovine (BaH) v rokoch 1992-1995. Konkrétne za genocídu spáchanú v roku 1995 na Bosniakoch zo Srebrenice, za prenasledovanie Bosniakov a Chorvátov v BaH, za terorizovanie obyvateľov Sarajeva a za bratie príslušníkov mierových jednotiek OSN za rukojemníkov. Sudcovia uznali obžalovaného vinným v desiatich z 11 bodov žaloby. Vo februári prišli z Haagu správy o tom, že Mladičovi právni zástupcovia požiadali súd OSN, aby zrušil vlaňajší novembrový rozsudok, pretože duševné schopnosti odsúdeného sa zhoršili, a aby súčasne zastavili jeho súdne konanie. Mladičovi obhajcovia Branko Lukič a Dragan Ivetič sa v žiadosti odvolali na odborný názor srbskej lekárky Gorice Djokičovej, ktorá Mladiča (76) vyšetrila a uviedla, že "nemohol sledovať pojednávania" počas súdneho procesu v holandskom Haagu a ani vo chvíľach vyhlasovania svojho rozsudku. Testy ukázali, že Mladič trpí "úpadkom poznávacích schopností a miernou demenciou", spresnila lekárka. "Z týchto dôvodov obhajoba žiadala, aby bol verdikt vyhlásený za neplatný a súdne konania pozastavené dovtedy, kým sa Mladičov zdravotný stav neustáli a kým sa nestanoví, či je schopný zúčastňovať sa na súdnom procese." Obhajoba už skôr avizovala, že sa proti rozsudku odvolá.


Na farme v provincii Čagang už zomrelo 77 zvierat.

SOUL. Severná Kórea hlási šírenie afrického moru ošípaných. Svetovú organizáciu pre zdravie zvierat informovala, že 77 z 99 prasiat na farme v provincii Čagang uhynulo a ďalších 22 kusov vyradili. Správu v piatok zverejnilo juhokórejské ministerstvo poľnohospodárstva.V uplynulých mesiacoch bojovali s touto chorobou aj v Číne, kde vyradili viac ako milión prasiat. Mor sa objavil aj vo Vietname, Kambodži a Mongolsku. Južná Kórea zintenzívňuje karanténne opatrenia na hranici, pričom sa usiluje o spoluprácu so severným susedom na zastavení šírenia moru.


S listom Tatiany Oneginovi sa dá žiť celkom iný život

Divadlo SkRAT sa v novej hre inšpirovalo slávnym Puškinovým veršovaným románom. Hľadá, čo má spoločné s pocitmi dnešnej spoločnosti

Eugen Onegin, unavený životom rozšafnej pretrohradskej spoločnosti, stretol Tatianu na ruskom vidieku, no nezahorel k nej takou láskou ako ona k nemu. Práve preňho zahodila opatrná, jemná dievčina svoju plachosť a napísala mu krásny ľúbostný list. Kým však veľkomestský elegán spoznal jeho cenu, bolo už neskoro. „Stačilo vám ku šťastiu tak málo – natiahnuť ruku. Osud ma však inde zavial. Milujem vás, no napriek tomu mužovi vernosť zachovám,“ odmietla ho napokon. K osudovému príbehu lásky zo slávneho Puškinovho veršovaného románu si ľudia tvoria vzťah rôzne. V bratislavskom divadle SkRAT sa ním inšpirovali v najnovšej inscenácii Projekt Onegin. Motív z diela v podobe árie Čajkovského operného spracovania sa v súbore prvýkrát mihol celkom na začiatku, keď sa pred trinástimi rokmi jeho cesta ešte len začínala črtať vďaka inscenácii Stredná Európa ťa miluje. Onegina do hry vtedy vniesla Inge Hrubaničová, herečka a speváčka, ktorá listom Tatiany ako literárnym skvostom žila už dávno predtým. Ako pre SME vraví, dodnes zápasí s pocitom, že pre tohto hrdinu žije úplne iný život ako ľudia okolo nej. V novej inscenácii si kladie otázku, čo Tatianin list Oneginovi hovorí o nás dnes. SkRAT sa témou hlási k už existujúcej predlohe podobne, ako sa v minulosti nechal inšpirovať ruskou klasikou v inscenácii Mŕtve duše v réžii Dušana Vicena. V autorskom kolektíve teraz ožíva oneginovská téma cez nové autorské texty, spev, hudbu a nonverbálne divadlo. Na jednej strane pracujú so všeobecne známou ideou, na druhej stojí opäť známa podvratnosť, s ktorou ju budú konfrontovať. „Vraciame sa k textu, ktorý je možno niečím úplne iným, než čo sme pred rokmi omieľali v škole,“ povedala v procese decembrových skúšok Inge Hrubaničová. Spolu s Ľubom Burgrom sa postupne stala režisérkou inscenácie, spoločne hľadali cestu, ako problém takéhoto vzťahu vnímať s odstupom času a so skúsenosťami. „Každý sa k k téme postavil inak. Herci prinášali rôzne prístupy, odhaľovali rôzne vzťahy k dielu. Niekto ho už poznal, iný spoznával, ďalší ho spoznať ani nechcel, podľa toho sa odvíjali aj ich autorské vstupy,“ hovorí Ľubo Burgr. List Tatiany sám poznal roky najmä z opernej verzie, dodatočne ho očaril slovenský preklad Jána Štrassera. Text bol preňho inšpirujúci vo viacerých líniách – v metaforách odchodov a príchodov, v myšlienke fyzického stretávania sa s kýmkoľvek v globalizovanom svete, s problémom zrýchleného života, z ktorého cítiť ohrozenie. Dej jednotlivých voľne pospájaných obrazov sa odohráva na letisku, kde sa miešajú jazyky aj ľudia. V úlohe komentátora je Burgr jedinou po slovensky hovoriacou postavou, na javisku pri ňom zaznie ruština, nemčina, dokonca aramejčina. „Žijeme v Babylone,“ uzatvára Burgr. Možno sa v Projekte Onegin napokon dozvieme, ako by sa dnes Onegin s Tatianou dnes mohli stretnúť kdekoľvek na svete. Eva Andrejčáková FOTO - SKRAT


České firmy sú zúfalé. Z cudziny si privážajú desaťtisíce zamestnancov

O ľudí z Rumunska či Bulharska majú záujem už aj slovenské spoločnosti.

BRATISLAVA. Rumuni či Bulhari nie sú v českých firmách ničím výnimočným. Cudzinci tu tvoria významnú časť zamestnancov. Len medzi rokmi 2014 až 2015 stúpol ich počet podľa českého úradu práce o 49-tisíc. A ich počet by mal stúpať aj tento rok. Za prácou pritom do krajiny zväčša nechodia sami, ale lanária ich samotné firmy. Tie majú podľa webu idnes.cz obrovský problém nájsť na úradoch práce ešte ľudí, ktorí by boli ochotní pracovať, a tak si zamestnancov dovážajú.  Napríklad v strojárskej firme Abydos pracuje dnes 40 Rumunov. Firma si dokonca pre získanie ľudí na ťažkú fyzickú prácu zriadila v krajine náborovú kanceláriu. "Boli by sme schopní zamestnať ďalších 50 ľudí," cituje idnes.cz majiteľku firmy Oľgu Kupec. Rovnaký problém, i keď zatiaľ v menšej miere, majú aj slovenské firmy. Na nedostatok ľudí, ktorí by boli ochotní či schopní pracovať, upozorňujú posledné mesiace čoraz častejšie. Už teraz si naše automobilky či ich subdodávatelia podľa prognostika Slovenskej akadémie vied Vladimíra Baláža dovážajú ľudí z Rumunska aj Bulharska.  Ku koncu prvého polroka 2016 pracovalo na Slovensku viac ako 30-tisíc cudzincov. V porovnaní s júnom minulého roka ide o nárast takmer o 7,4-tisíc osôb. Vyplýva to z údajov slovenského štatistického úradu. Najpočetnejšie zastúpenie na slovenskom pracovnom trhu majú občania Rumunska. Koncom júna ich na Slovensku pracovalo 6,9-tisíc, čo je oproti vlaňajšku viac o 1,2-tisíca. Na Slovensku či v Česku môžu Rumuni a Bulhari pracovať bez obmedzenia od roku 2014, keď sa viacero krajín Európskej únie rozhodlo otvoriť im dvere na pracovný trh.


USA odsúhlasili predaj 66 stíhačiek F-16 Taiwanu

Postup Washingtonu je podľa Pompea v súlade s doterajšou politikou Spojených štátov.

WASHINGTON. Ministerstvo zahraničných vecí Spojených štátov odsúhlasilo v utorok predaj 66 amerických stíhačiek Taiwanu, čo podľa očakávaní vyvolá pobúrenú reakciu Pekingu. Na základe kontraktu v hodnote osem miliárd dolárov (7,22 miliardy eur) má Taiwan získať najmodernejšie lietadlá typu F-16C/D Block 70 od amerického výrobcu Lockheed Martin, informovala agentúra AFP. Americký minister zahraničných vecí Mike Pompeo vo vyhlásení uviedol, že po minulotýždňovom upovedomení Kongresu dal dodávke stíhačiek "zelenú" aj prezident Donald Trump. Postup Washingtonu je podľa Pompea "v súlade s doterajšou politikou Spojených štátov". Taiwan plánuje zvýšiť úroveň svojej protivzdušnej obrany v čase, keď dochádza častejšie k narušovaniu jeho vzdušného priestoru čínskymi silami, poznamenala AFP. Agentúra amerického ministerstva obrany, ktorá má na starosti export zbraní, sa vyjadrila, že dodávka stíhačiek "nezmení základnú vojenskú rovnováhu v tomto regióne". Spojené štáty sú hlavným dodávateľom obrannej zbrojnej techniky pre Taiwan, ktorý Čína považuje za súčasť svojho územia, ktoré sa jedného dňa vráti pod jej správu, a to v prípade potreby aj použitím vojenskej sily.


Šéf NATO vyzval Rusko na prevzatie zodpovednosti za zostrelenie letu MH17

Rusko je podľa  Stoltenberga jednou z najväčších bezpečnostných výziev pre NATO.

VARŠAVA. Generálny tajomník Severoatlantickej aliancie (NATO) Jens Stoltenberg vyzval v pondelok z Varšavy, kde sa skončilo jarné zasadnutie Parlamentného zhromaždenia NATO, Ruskú federáciu, aby prevzala zodpovednosť za zostrelenie civilného dopravného lietadla malajzijských aerolínií nad východnou Ukrajinou z júla 2014. Túto tragédiu neprežil nikto z 298 ľudí na palube stroja. Podľa Stoltenberga išlo o priamy dôsledok ruskej agresie voči Ukrajine. "Súhlasím s holandskou vládou, ktorá vyzvala Rusko na prevzatie zodpovednosti za zostrelenie," dodal najvyšší predstaviteľ Aliancie. Rusko, ktoré je schopné presadzovať sa v čoraz väčšej miere, je podľa názoru Jensa Stoltenberga jednou z najväčších bezpečnostných výziev pre členské štáty NATO. Táto krajina zasahuje do demokratických procesov, nesie zodpovednosť za kybernetické útoky a preukázala, že je pripravená použiť voči susedom vojenské násilie, formuloval generálny tajomník Aliancie. Podľa jeho slov bude NATO reagovať na túto výzvu kombináciou odstrašovacích prostriedkov a politického dialógu. Stoltenberg, ktorý avizoval ďalšiu politickú podporu Ukrajine a Gruzínsku označiac obe krajiny za blízkych partnerov NATO, nenechal pochybnosti o tom, že jedným z cieľov Aliancie zostáva aj prekaziť prípadný návrat džihádistov z Islamského štátu do oblastí, v ktorých už boli raz porazení. Účastníci zasadnutia Parlamentného zhromaždenia NATO vo Varšave hovorili aj o prístupe k hybridným hrozbám, úlohe Ruska pri ovplyvňovaní volieb a referend v členských krajinách Aliancie, ako aj o situácii v Afganistane. Informácie priniesli tlačové agentúry DPA a PAP, ako aj spravodajská televízna stanica TVN24. Stoltenberga prijal v pondelok v prezidentskom paláci vo Varšave i najvyšší poľský predstaviteľ, prezident Andrzej Duda. Podľa slov hostiteľa sa obe strany pri tejto príležitosti zhodli na všetkých hlavných cieľoch Aliancie v nasledujúcich rokoch. Hosť zdôraznil, že Poľsko možno vnímať ako príkladnú krajinu v kontexte nákladov vyčlenených na obranu a ocenil úlohu hostiteľského štátu v Aliancii zdôrazniac jej prínos do jednotlivých misií.


Severozápad Argentíny postihlo silné zemetrasenie

BUENOS AIRES. Severozápadnú časť Argentíny v nedeľu zasiahlo zemetrasenie s magnitúdom 6,2. Správy o obetiach, zranených alebo materiálnych škodách zatiaľ nie sú k dispozícii, informovala agentúra AP. Podľa nej k zemetraseniu došlo okolo 08.00 h miestneho času. Najsilnejšie boli otrasy citeľné niekoľko kilometrov severne od obce Chilecito v provincii La Rioja v blízkosti hraníc s Chile. Hypocentrum zemetrasenia ležalo asi sto kilometrov pod povrchom.


Nissan zvýšil zisk za minulý rok o vyše štvrtinu

Medziročne rástol zisk automobilky o 27 percent.

TOKIO. Japonská automobilka Nissan oznámila za skončený obchodný rok 2016/2017 rast zisku o viac než štvrtinu, keď ho podporil predaj niektorých aktív a zvýšený dopyt po jej autách v Číne, USA aj Európe dokázal vykompenzovať nepriaznivé kurzové vplyvy. Spoločnosť uviedla, že za obchodný rok 2016/2017, ktorý sa skončil 31. marca, dosiahla čistý zisk 663,5 miliardy jenov (5,36 miliardy eur). Medziročne to predstavuje rast o 27 %. Prevádzkový zisk ale klesol na 742,2 miliardy zo 793,3 miliardy jenov a tržby sa znížili takmer o 4 % na 11,7 bilióna jenov, čo je podľa firmy dôsledok silného kurzu jenu. Nissan dodal, že za celý obchodný rok zvýšil predaj áut na 5,63 milióna. Dopomohli k tomu všetky kľúčové trhy, keď v USA sa predaj zvýšil o 4 %, v Európe bez započítania Ruska o 7 % a v Číne o 8 %. V súčasnom obchodnom roku očakáva automobilka zvýšenie predaja na 5,83 milióna vozidiel.


Prokuratúra: S Holcovej mobilom sme ešte nič neurobili

Odobratie mobilu novinárke Pavle Holcovej kritizovali vydavatelia aj viaceré mimovládky.

BRATISLAVA. Cieľom získania časti komunikácie z mobilu českej novinárky Pavly Holcovej bolo výhradne získanie objektívnych dôkazov, ktoré môžu napomôcť pri vyšetrovaní vraždy investigatívneho novinára Jána Kuciaka a jeho snúbenice, a nie porušenie práv novinárky. Uvádza sa v stanovisku, ktoré v piatok TASR poskytla hovorkyňa Úradu špeciálnej prokuratúry (ÚŠP) Jana Tökölyová. "Po dobrovoľnom vydaní bol mobilný telefón primeraným spôsobom zabezpečený, aby nedošlo k akejkoľvek manipulácii s ním alebo s jeho obsahom. Do dnešného dňa orgány činné v trestnom konaní s predmetným mobilným telefónom žiadnym spôsobom ďalej nenakladali, a teda najmä nedošlo k pokusu o prelomenie jeho ochrany," spresnila ďalej hovorkyňa ÚŠP. Podľa jej slov svedkyni bude mobil vydaný bezodkladne, hneď ako to umožní procesná situácia. "Zabezpečenie vyhotovenia a ponechania si kópie počítačových údajov, ktoré obsahuje mobilný telefón pre potreby trestného konania je nevyhnutné a logické," uviedla prokuratúra. Súčasne dodala, že keďže s najväčšou pravdepodobnosťou je motívom úkladnej vraždy práca zavraždeného novinára, je teda zrejmé, že vyšetrovanie musí hľadať odpovede a dôkazy medzi novinármi. "Preveriť túto verziu nie je možné inde ako v jeho práci, u jeho kolegov - novinárov. Svedkyňa sama hneď na začiatku verejne deklarovala ich takmer dvojročnú spoluprácu na pripravovanom článku o talianskej mafii na Slovensku a frekventovaný každodenný pracovný kontakt." dodala ďalej hovorkyňa. Denník Sme v utorok (15.5.) informoval, že českú investigatívnu novinárku Pavlu Holcovú vypočúvala niekoľko hodín Národná kriminálna agentúra. Polícia jej mala podľa denníka odobrať mobil aj so SIM kartou. "Išla som v dobrej viere ako svedok. Nie ako podozrivá. Svedkom sa, myslím, telefóny nezabavujú," napísala na sociálnej sieti Holcová. Postup polície znepokojil vydavateľov a šéfredaktorov viacerých významných slovenských médií, ktorí v spoločnom vyhlásení žiadali vysvetlenie tohto kroku. Kritizoval ho aj Slovenský syndikát novinárov či mimovládna organizácia na ochranu novinárov a zamestnancov médií Reportéri bez hraníc.


Neapol remizoval Atalantou, Juventusu pomohla penalta v nadstavení

Po Ronaldovom pokutovom kope sa Juventus dostal na prvé miesto.

RÍM. Futbalisti talianskeho majstra Juventusu Turín zvíťazili v stredajšom zápase 10. kola Serie A doma nad FC Janov 2:1, rozhodol o tom z penalty v 95. minúte Cristiano Ronaldo. Juventus sa dostal na prvé miesto tabuľky, na druhý Inter Miláno má náskok jeden bod. Lazio Rím bez suspendovaného slovenského obrancu Denisa Vavra, ktorý z lavičky v predchádzajúcom ligovom zápase vo Florencii dostal červenú kartu zdolalo doma FC Turín vysoko 4:0. Futbalisti SSC Neapol remizovali doma s Atalantou Bergamo 2:2 a nevyužili šancu dostihnúť ju v tabuľke. Tretia Atalanta má 21 bodov, šiesty Neapol o tri menej. SSC Neapol - Atalanta Bergamo 2:2 (1:1)Góly: 16. Maksimovič, 71. Milik - 41. Freuler, 86. Iličič Sampdoria Janov - US Lecce 1:1 (0:1)Góly: 90.+2 Ramirez - 8. Lapadula, ČK: 72. Tachtsidis (Lecce) Lazio Rím - FC Turín 4:0 (2:0)Góly: 33. a 70. Immobile (druhý z 11 m), 25. Acerbi, 90. Belotti (vlastný), ČK: 69. N'Koulou (Turín) Juventus Turín - FC Janov 2:1 (1:1)Góly: 36. Bonucci, 90.+5 C. Ronaldo (z 11 m) - 41. Kouame, ČK: 87. Rabiot - 51. Cassata (Janov) Udinese Calcio - AS Rím 0:4 (0:1)Góly: 14. Zaniolo, 51. Smalling, 54. Kluivert, 65. Kolarov (z 11 m), ČK: 32. Fazio (Rím) Cagliari Calcio - FC Bologna 3:2 (0:1)Góly: 49. a 83. Joao Pedro, 72. Simeone - 23. Santander (z 11 m), 90.+1 Farago (vlastný) Sassuolo Calcio - ACF Fiorentina 1:2 (1:0)Góly: 24. Boga - 64. Castrovilli, 82. Milenkovič


Košice by chceli byť inteligentným mestom. Chcú prilákať nové investície

Svoju smart city stratégiu začne čoskoro pripravovať aj mesto Košice v spolupráci s košickou Technickou univerzitou.

KOŠICE. Inteligentné mestá (smart cities) ponúkajú čisté životné prostredie, efektívnu dopravu, inovatívne využitie informačných technológií, kvalitnejší život obyvateľov. Ako sa takýmito smart cities môžu stať aj slovenské mestá a čo je pre to potrebné spraviť, boli hlavné otázky v rámci Regionálneho diskusného fóra Informačnej kancelárie Európskeho parlamentu, ktoré sa v piatok konalo v priestoroch Univerzitnej knižnice Technickej univerzity v Košiciach. „Pri podpore a budovaní smart cities je potrebné počúvať starostov a samotné mestá. Je evidentné, že bez miest sa veci riešiť nedajú. Každý primátor chce svoje mesto spraviť inteligentné,” uviedol podpredseda Európskej komisie pre energetickú úniu Maroš Šefčovič. Upozornil na spoluprácu viac než 7 400 miest v rámci takzvaného Globálneho konventu starostov. Eurokomisár tiež pripomenul rôzne spôsoby financovania, ktoré môžu mestá využiť. Okrem klasických eurofondov sa mestá „musia naučiť využívať finančné nástroje a PPP platformy”. Za jeden z nástrojov vhodných na podporu smart cities označil aj Európsky fond pre strategické investície (EFSI).„Smart cities sú budúcnosť únie. Základným predpokladom využitia tohto konceptu je rozvoj nových technológií,“ povedal v rámci diskusie poslanec Európskeho parlamentu Ivan Štefanec. Digitalizácia a výmena informácií robí mestá inteligentnejšími, preto považuje za jednu zo základných bariér takzvané geoblokovanie - obmedzovanie prenosnosti online služieb. Rozdiely v rozvinutosti miest sa podľa neho podarí znížiť najmä podporou infraštruktúry, inovácií, ako aj ľudského kapitálu.„V Európskom parlamente sme schválili harmonizáciu frekvenčných pásiem, čo privedie rýchly internet do našich miest, ale aj na vidiek. Schválili sme aj odstránenie geoblokovania, čo umožní lepšiu cezhraničnú spoluprácu samospráv. A čoskoro príde aj nový digitálny trh, ktorý otvorí celkom nové možnosti pre ľudí, firmy a samosprávy,“ dodal Štefanec. Aj podľa europoslankyne Moniky Smolkovej poskytuje Európska únia mestám dostatok možností financovania. „Často je však v mysli starostov a primátorov, že stačí len pokosiť trávnik či pozbierať odpadky,” upozornila Smolková. Veľa spôsobov ako mesto spraviť inteligentným už podľa nej existuje, treba ich však aplikovať. Spomenula napríklad využívanie digitálnych technológií v turizme.„Svoju smart city stratégiu začne čoskoro pripravovať aj mesto Košice v spolupráci s košickou Technickou univerzitou, ktorá toto diskusné fórum hostila,“ oznámila námestníčka košického primátora Renáta Lenártová. Dodala, že cieľom tejto stratégie bude nielen modernizácia mobility ľudí a čistota životného prostredia v meste, ale aj prilákanie nových investícií.Organizátorom diskusného fóra v rámci Dni Európy v Košiciach bola Informačná kancelária Európskeho parlamentu na Slovensku v spolupráci so Zastúpením Európskej komisie v SR a Technickou univerzitou v Košiciach.


Trump uvažuje o označení Antify za teroristickú organizáciu

Prezident kritizoval túto ultraľavicovú organizáciu už viackrát.

WASHINGTON. Americký prezident Donald Trump uvažuje o označení ultraľavicovej skupiny Antifa za teroristickú organizáciu. "Uvažuje sa o vyhlásení Antify - radikálnych ľavicových šialencov, ktorí udierajú ľudí (a to len nebojovníkov) do hláv bejzbalovými palicami - za závažnú teroristickú organizáciu (spolu s MS-13 a ďalšími)," napísal Trump v noci na nedeľu na sociálnej sieti Twitter. "Zľahčilo by to polícii vykonávať svoju prácu," tweetoval ďalej šéf Bieleho domu. Trump už viackrát kritizoval túto ultraľavicovú organizáciu - napríklad nedávno na zhromaždení v Severnej Karolíne nazval jej členov "chorými, zlými ľuďmi", poznamenáva agentúra DPA. Rezolúciu vyzývajúcu na označenie Antify za teroristickú organizáciu predložili v polovici júla republikánski senátori Ted Cruz a Bill Cassidy. Senátori opísali členov tohto hnutia ako "teroristov, maskovaných násilníkov a surovcov, ktorí 'bojujú proti fašizmu' skutočným fašizmom". Ako príklad svojho tvrdenia použili Cruz a Cassidy útok na konzervatívneho novinára Andyho Ngoa na demonštrácii v oregonskom meste Portland z konca júna, na ktorej sa zrazili ľavicoví a pravicoví demonštranti. Organizácia MS-13, ktorú Trump vo svojom tweete spomenul jedným dychom s Antifou, je skratka pre medzinárodný zločinecký gang Mara Salvatrucha, pôsobiaci predovšetkým v Spojených štátoch, Salvádore a Hondurase.


Španielsko by sa malo zapojiť do boja proti kybernetickým útokom

Premiér Sánchez uviedol, že pre víťaza volieb by to mala byť jedna z priorít.

MADRID. Španielsky premiér vyhlásil, že ktokoľvek vyhrá nadchádzajúce voľby, by mal zaviesť národný plán kybernetickej bezpečnosti zameraný na boj proti podkopávaniu demokracie a upevnenie dôvery obyvateľov k politickému systému. Voľby sa budú konať 28. apríla. "Potrebujeme chrániť Európu, aby Európa mohla chrániť svojich občanov," povedal v utorok Pedro Sánchez počas návštevy národného inštitútu kybernetickej bezpečnosti v provincii León. Španielsko minulý mesiac založilo špeciálnu jednotku na koordináciu boja proti kybernetickým útokom a dezinformáciám.


Dym a obrovská masa bahna. Ukázali kolaps priehrady v Brazílii

Katastrofa si vyžiadala takmer sto obetí.

Brazílska spoločnosť Band TV zverejnila v piatok video, na ktorom je vidieť moment, kedy došlo k minulotýždňovému kolapsu priehrady pri bani na železnú rudu Córrego do Feijao. Na videu vidno stúpať dym a následne sa areálom začne valiť masa bahna a kalu. Milióny ton bahennej masy, odpadu produkovaného pri ťažbe, následne zaplavili rozsiahle územie, poškodili mnohé domy a niekoľko ďalších budov zničili. Katastrofa si vyžiadala najmenej 99 obetí, nezvestných je stále 259 ľudí.


Štát vďaka elektronizácii ušetril podľa NASES vyše tri milióny eur

BRATISLAVA. Viac ako 1,5 milióna používateľov sa v septembri prihlásilo na portál slovensko.sk. Elektronickú komunikáciu si osvojujú aj podnikatelia, ktorých sa prihlásilo o štvrtinu viac ako mesiac predtým. Vyplýva to zo štatistiky Národnej agentúry pre sieťové a elektronické služby (NASES). "Štát v septembri elektronicky doručil viac ako milión rozhodnutí. Prerátané na poštovné, len za posledné tri mesiace ide o úsporu zhruba 3,25 milióna eur," uviedla agentúra v tlačovej správe.Úrady v septembri poslali 1 067 592 rozhodnutí fyzickým osobám, právnickým osobám, ale aj orgánom verejnej moci elektronicky prostredníctvom slovensko.sk. Je to štvornásobný nárast oproti januáru a viac ako dvojnásobný oproti júlu 2017. "Rozmenené na drobné - do 272 141 aktivovaných elektronických schránok právnických osôb prišlo celkom 950 015 úradných rozhodnutí, do 49 365 schránok fyzických osôb 6 786 rozhodnutí a orgány verejnej moci si medzi sebou zaslali 110 791 rozhodnutí. Sumárny počet správ, ktoré boli zaslané cez slovensko.sk ku koncu septembra, predstavuje 35 181 500," priblížila agentúra. Od 1. júla, teda od začiatku povinnej e-komunikácie s právnickými osobami, štátne orgány odoslali 2 093 008 rozhodnutí.Právnické osoby sú v práci s elektronickou schránkou čoraz aktívnejšie. Podľa NASES to dokazuje počet podaní (celkovo 551 068), ktorý sa mesačne znásobuje. Pokiaľ v júli poslali 124 459 podaní, v auguste to bolo 148 117 podaní a doposiaľ najviac ich poslali v septembri – 278 492 podaní. Kým začiatkom augusta sa denne doručovalo približne 32 tisíc podaní a rozhodnutí v septembri to bolo aj viac ako 90 tisíc za deň. V septembri sa v systéme e-schránok uskutočnilo viac ako 1,44 milióna transakcií.Najviac sa v septembri do svojich schránok prihlasovali podnikatelia. NASES za september eviduje 565 712 prihlásení do firemných schránok. "Teší nás záujem podnikateľov o online služby štátu, v porovnaní s augustom sme zaznamenali nárast o viac ako 25 percent. Fyzické osoby tiež čoraz viac využívajú online služby štátu na dobrovoľnej báze, u týchto nastal medzimesačný nárast o 14 percent,“ konštatoval generálny riaditeľ NASES Lukáš Sojka.Agentúra si 17. októbra tohto roka uplatnila voči dodávateľovi sankcie v súhrnnej výške 91 841,11 eura. Tieto dodávateľ musí agentúre uhradiť do 15 dní od vystavenia faktúry. "Pri doručovaní správ začiatkom septembra došlo k prevádzkovým problémom, ktoré sa prejavili niekoľkohodinovým spomalením systému. NASES navrhla v súvislosti s týmto prípadom voči dodávateľovi sankciu v maximálnej výške 270 651 eur. Predmetom rokovaní teda zostávajú sankcie v súhrnnej výške 342 103 eur. Aby sa dodávateľ sankciám vyhol, musí preukázať, že k incidentom nedošlo jeho zavinením," uzavrela agentúra.


Juniorky začali šampionát skvelo, zvíťazili nad Francúzskom

Mladé slovenské volejbalistky vyhrali 3:1.

Majstrovstvá Európy 2018 volejbalistiek do 19 rokov: II. SKUPINA - TIRANA (ALBÁNSKO) 96 minút, rozhodovali: Lagierski (Poľ.) a Kolos (BaH), 100 divákov Slovensko: Erteltová 1, Fričová 12, Beneková 8, Jelínková 17, Bodnárová 11, Herdová 11, libero Bojňanská (Škrlecová 0). Tréner: M. Matušov. Francúzsko: Mauriatová 5, Moreelsová 5, Andriamaherizová 6, Rotarová 17, Davidovičová 4, Sylvesová 17, libero Gelinová (Choletová 0, Dioufová 2, Le Rouxová 0, Respautová 0). Tréner: P.-M. Salvan. TIRANA. Slovenské volejbalové reprezentantky do 19 rokov vyhrali v úvodnom zápase ME v tiranskej II. skupine nad rovesníčkami z Francúzska 3:1. Zverenky Michala Matušova v prvom aj druhom sete jasne dominovali. V treťom mali prevahu Francúzky, no štvrtú časť lepšie zvládli Slovenky a s tromi bodmi im v II. skupine po prvom dni patrí 2. priečka za Ruskami. V nedeľu si o 17:30 zmerajú sily s Turkyňami. Tie nezvládli sobotňajšie stretnutie, keď Nemkám podľahli 2:3. Pre Slovensko to je piata účasť na majstrovstvách Európy junioriek (U19), štvrtá za posledných osem rokov (2010, 2012, 2016, 2018). Premiéru absolvovalo v roku 2004 v domácom prostredí v Prešove a Bardejove, obsadilo 9. miesto. V Srbsku 2010 skončilo na 6. priečke, o dva roky neskôr v Turecku na 9. pozícii a predvlani v Nitre opäť na 6. mieste. Informoval o tom portál svf.sk. Michal Matušov, tréner Slovenska 19: "Vedel som, že to nebude jednoduchý súper, Francúzky vyhrali svoju kvalifikačnú skupinu. Cesta viedla cez dobrý servis, v podstate sme tlačili od začiatku do konca. V prvých dvoch setoch bolo minimum chýb a dobrá kombinačná hra od nahrávačky Elly Erteltovej, všetko nám fungovalo - obrana a takisto aj dohrávanie lôpt, na ktorom sme sa dohodli pred zápasom. V treťom sete akoby sme trochu spanikárili a chceli rýchlo zápas dotiahnuť do konca. Chybovali sme pri príjme, servise a v útoku sme nevolili správne riešenia. Našťastie, vo štvrtom sete sme sa zmobilizovali a zápas sme dotiahli do víťazného konca." Nedeľa 2. septembra o 17:30:  Pondelok 3. septembra o 15:00:  Streda 5. septembra o 15:00: Štvrtok 6. septembra o 15:00:


Pellegrini zvažuje stopnúť dopravný projekt za 48 miliónov eur

Pri projekte hrozí riziko korekcií, prípadne až jeho nepreplatenia Bruselom.

BRATISLAVA. Podpredseda vlády pre investície a informatizáciu Peter Pellegrini (Smer) zrejme odporučí ministerstvu dopravy, aby nepokračovalo v projekte Atlasu pasívnej infraštruktúry (API). Pri tomto projekte podľa neho hrozí veľké riziko korekcií, prípadne až jeho nepreplatenia Európskou komisiou. Financovaný mal byť z Operačného programu Integrovaná infraštruktúra. "Máme vážne pochybnosti o projekte, ktorý s mierou pravdepodobnosti blížiacou sa k istote nebude môcť byť financovaný z európskych prostriedkov," uviedol vicepremiér. Rezortu dopravy bude preto odporúčať, aby bol projekt Atlas pasívnej infraštruktúry prepracovaný a aktualizovaný. "Keď už ideme robiť taký drahý projekt, musíme mať systém, ktorý okrem telekomunikačných sietí poskytne kompletné informácie o inžinierskych sieťach, ako napríklad rozvody plynu, elektriny a vody. V takomto prípade by mohol mať projekt zmysel," zdôraznil Pellegrini. Ministerstvo pripomenulo, že o zrušení tohto projektu hovoril už predchádzajúci minister dopravy za Sieť Roman Brecely, ktorý však v tomto smere nepodnikol žiadne kroky. "Aktuálne sa tento proces vyhodnocuje aj v spolupráci s podpredsedom vlády pre informatizáciu a po vyhodnotení všetkých súvislostí budeme verejnosť informovať," napísal komunikačný odbor rezortu. Tender v predpokladanej hodnote 48 miliónov eur rozbehol Brecelyho predchodca Ján Počiatek (Smer). Brecely v auguste minulého roka informoval, že zrušil verejné obstarávanie k tomuto projektu. Predtým ho dal preskúmať špeciálnemu tímu expertov. "Po detailnom preskúmaní dospel tím k záveru, že projektu nepredchádzala detailne spracovaná analýza so všetkými dosahmi a následkom toho nie je jasný rozsah projektu ani viaceré technické otázky. Preto som sa rozhodol zrušiť verejné obstarávanie tohto projektu a vrátiť sa do analytickej fázy," zdôvodnil Brecely. Atlas pasívnej infraštruktúry označil za potrebný projekt, ktorý má okrem zmapovania telekomunikačných vedení pre mobilné a pevné siete obsahovať aj aktuálne údaje o dopravných a inžinierskych sieťach, vodohospodárskych vedeniach, elektroenergetických, plynárenských a tepelných zariadeniach. Podľa Brecelyho však nemal identifikovaný spôsob, akým sa budú získavať potrebné zdrojové dáta od komerčných subjektov a neobsahoval príslušnú finančnú špecifikáciu. Jednou z výhrad expertného tímu k dovtedajšiemu priebehu verejného obstarávania bola aj skutočnosť, že ponuku podali len dvaja uchádzači, čo prinášalo možnosť udelenia korekcií a nutnosť vykryť ich prostriedkami zo štátneho rozpočtu. Umožnenie odbornej diskusie a zverejnenie všetkých podkladov k projektu od ministerstva dopravy žiada aj združenie Slovensko.Digital.


Čepelová deklasovala nasadenú trojku, vo finále kvalifikácie sú aj ďalší dvaja Slováci

NEW YORK. Slovenská tenistka Jana Čepelová sa suverénne prebojovala do tretieho kola kola kvalifikácie na grandslamový turnaj US Open. Vo štvrtok zdolala tretiu nasadenú Irinu Beguovú z Rumunska 6:3, 6:2. Jej poslednou súperkou v kvalifikácii bude úspešná z austrálsko-ruského duelu Jaimee Fourlisová - Ľudmila Samsonovová. Všetky informácie o poslednom grandslamovom turnaji roka nájdete tu >>> Darilo sa aj Kristíne Kučovej, ktorá si poradila s Holanďankou Bibiane Schoofsovou 6:7 (1), 6:2, 6:3. O účasť v hlavnom turnaji si zahrá proti 27. nasadenej Tereze Martincovej z Česka. Naopak, vo finále kvalifikácie si nezahrá Rebecca Šramková, keď podľahla Magdalene Frechovej z Poľska 2:6, 7:5, 4:6. V treťom sete pritom viedla 4:2, následne však prišla o svoje podanie a nedokázala dokonať zápasový obrat. Vo finále kvalifikácie si zahrá aj Lukáš Lacko, keď si poradil so Španielom Nicolom Kuhnom 6:4, 7:6 (0). Vo finále sa stretne s víťazom duelu Tobias Kamke - Filippo Baldi. Jana Čepelová (SR) - Irina Beguová (3-Rum.) 6:3, 6:2 Kristína Kučová (SR) - Bibiane Schoofsová (Hol.) 6:7 (1), 6:2, 6:3 Magdalena Frech (Poľ.) - Rebecca Šramková (SR) 6:2, 5:7, 6:4 Lukáš Lacko (SR) - Nicola Kuhn (Šp.) 6:4, 7:6 (0)


Weinstein mal Salme Hayek pohroziť smrťou

Filmový producent na odmietnutie údajne reagoval nahnevane a násilnícky.

NEW YORK. Salma Hayeková, herečka mexického pôvodu, bola tiež - podľa vlastných slov - obeťou Harveyho Weinsteina, známeho filmového producenta, ktorý čelí niekoľkým obvineniam zo sexuálneho zneužívania. Informovala o tom v stredu agentúra DPA s odvolaním sa na denník New York Times. Hayeková (51) priznala, že Harvey Weinstein bol aj jej nočnou morou, pričom opísala desiatky prípadov, keď ju nútil k sexuálnemu kontaktu. Na jej odmietnutie údajne reagoval nahnevane a násilnícky. "Nemyslím si, že by existovalo niečo iné, čo by nenávidel viac než slovo 'nie'," vyhlásila. Raz sa jej dokonca vyhrážal smrťou, uviedla pre denník herečka. O Weinsteinovom správaní Hayeková slov roky mlčala. Prehovoriť sa rozhodla po tom, ako niekoľko žien vznieslo voči nemu podobné obvinenia, ktoré mali rôzny charakter: od sexuálneho zneužívania až po znásilnenie. Hollywoodsky magnát následne dostal výpoveď z producentskej spoločnosti, ktorú spoluzakladal a boli mu odobrané rôzne významné ocenenia. Weinstein sa k nevhodnému sexuálnemu správaniu priznal, no obvinenia zo znásilnenia alebo vynúteného pohlavného styku však popiera. Od prepuknutia škandálu začiatkom októbra tohto roku Weinsteina obvinilo už viac ako 80 žien.


Maďarská menšina v Rumunsku opäť požaduje väčšiu autonómiu

Zástupcovia menšiny povedali, že ich požiadavka nebude mať žiadny vplyv na suverenitu krajiny.

BUKUREŠŤ. V Sedmohradsku protestovalo približne tritisíc Maďarov žijúcich v Rumunsku, ktorí žiadajú väčšiu autonómiu. Zišli sa v sobotu v meste Targu Mures, pričom mali so sebou obrovskú zástavu maďarskej etnickej menšiny Sikulov a priniesli aj petíciu, v ktorej žiadajú autonómiu. Zástupcovia menšiny povedali, že ich požiadavka nebude mať žiadny vplyv na suverenitu Rumunska, kde žije približne 1,2 milióna Maďarov. Tí majú možnosť v niektorých oblastiach krajiny využívať svoj jazyk v školách a tiež na súdoch.


Kusý podá žalobu na bytovku bez parkovacích miest, ak sa skolauduje

Starosta Nového Mesta nechce pripustiť, aby sa zo stavby stal precedens.

BRATISLAVA. Ak bude prestavba objektu na Odborárskej ulici v bratislavskom Novom Meste aj napriek výhradám najmä v súvislosti s parkovaním skolaudovaná, môže celá vec skončiť na súde. Uviedol to novomestský starosta Rudolf Kusý. Ide o objekt bývalej slobodárne, v ktorej v minulosti bývali pracovníci štátneho podniku Chemické závody Juraja Dimitrova a ktorá sa neskôr využívala aj ako administratívna budova. Investor ju prestaval na polyfunkčný dom, avšak bez vlastných nových parkovacích miest. "V utorok má prebehnúť kolaudačné konanie. V prípade, že dopadne pre investora pozitívne, aj napriek všetkým výhradám a pripomienkam, ktoré sme okresnému úradu a ministerstvu dopravy predložili, sme presvedčení, že dôjde k porušeniu zákona," skonštatoval Kusý. Starosta dodal, že sú rozhodnutí obrátiť sa následne na súd. V predvečer začiatku kolaudačného konanie pritom s vedením mestskej časti a miestnymi poslancami zorganizovalo občianske združenie Dimitrovka v tejto súvislosti piaty protest. "Účelom zákona je chrániť obyvateľov, nemôže sa zákon využívať proti nim. Okresný úrad sa chystá skolaudovať polyfunkčný dom bez reálne vybudovaných parkovacích miest," odôvodňujú novomestskí miestni poslanci Andrej Árva a Richard Mikulec. Nespokojní Novomešťania sú pritom podľa nich pripravení protestovať dovtedy, kým sa celá situácia nevyrieši. Starosta zároveň hovorí o nebezpečnom precedense. "Pokiaľ umožníme jednému investorovi nevybudovať nové parkovacie miesta k projektu alebo z toho spravíme len formálnu vec, situácia s parkovaním sa bude len zhoršovať," doplnil Kusý. Rozhodnutia niektorých úradov považujú protestujúci za rozporuplné, nesúhlasia taktiež s názormi investora na danú vec. Ten sa k aktuálnej situácii zatiaľ nevyjadril, avšak už v minulosti niekoľkokrát podotkol, že práce na budove vykonáva na základe platných rozhodnutí vyšších úradov. Upozornil tiež na to, že ide o prestavbu existujúceho objektu, nie o výstavbu nového, pričom v stanoviskách úradov sa podľa neho uvádza, že neexistuje zákonný dôvod požadovať od stavebníka vybudovanie nových parkovacích miest. Mestská časť mu síce dáva za pravdu čiastočne a to s dodatkom, že to platí len za predpokladu, ak má k dispozícii nejaké parkovacie miesta a je ich dostatočný počet. Rozdielne názory majú strany aj v prípade zmluvy o podnájme pozemku s parkoviskom, ktorú uzatvoril investor s neďalekou vietnamskou ubytovňou. Kým starosta hovorí o fiktívnej zmluve na zakrytie očí ministerstvu, ktoré na jej základe odsúhlasilo stavebné práce a ktorá bola údajne po troch mesiacoch vypovedaná, investor ubezpečuje, že je stále v platnosti, iba boli dočasne pozastavené jej plnenia. "Po vzájomnej dohode oboch strán sme dočasne pozastavili len plnenia zo zmluvy. Dôvodom je skutočnosť, že parkovacie miesta nemá až do času dokončenia rekonštrukcie reálne kto využívať. Zmluva samotná je naďalej v platnosti," uviedol pred časom konateľ spoločnosti VI GROUP, s.r.o., Juraj Duška.


V klube žiari, reprezentačný tréner však Balotelliho nenominoval

Na Taliansko čaká v kvalifikácii o postup na MS 2018 Španielsko.

RÍM. Tréner talianskej futbalovej reprezentácie Giampiero Ventura nominoval na blížiace sa kvalifikačné duely o postup na MS 2018 proti Španielsku a Macedónsku dvadsaťšesť hráčov. Ani tentoraz nenašiel miesto Mariovi Balotellimu, ktorému sa v uplynulom období v novom pôsobisku gólovo darilo. Kontroverzný útočník strelil štyri góly v dvoch ligových zápasoch za OGC Nice. Minulotýždňový súboj v Ligue 1 však vynechal pre zranenie a vo štvrtok v Európskej lige odohral pre chorobu len polčas. Napriek tomu proti Krasnodaru skóroval. Ventura verí rovnakému kádru, s ktorým úspešne vstúpil do bojov o postup na ruský svetový šampionát 2018. Vo svojom premiérovom stretnutí na talianskej lavičke triumfoval nad Izrealom 3:1. Budúci týždeň ho čaká duel proti Španielom, ktorých Taliani vyradili po výsledku 2:0 v osemfinále uplynulých ME vo Francúzsku. V šlágri Ventura nebude môcť počítať so suspendovaným obrancom Giorgiom Chiellinim z majstrovského Juventusu Turín. Duel Taliansko - Španielsko je na programe vo štvrtok v Turíne. O štyri dni neskôr nastúpi tím z Apeninského polostrova v Skopje proti Macedónsku. /na kvalifikačné zápasy proti Španielsku a Macedónsku/ Brankári: Gianluigi Buffon (Juventus Turín), Gianluigi Donnarumma (AC Miláno), Mattia Perin (FC Janov Obrancovia: Davide Astori (Fiorentina), Andrea Barzagli, Leonardo Bonucci, Giorgio Chiellini (všetci Juventus), Angelo Ogbonna (West Ham), Alessio Romagnoli (AC Miláno) Stredopoliari: Federico Bernardeschi (Fiorentina), Giacomo Bonaventura (AC Miláno), Antonio Candreva (Inter Miláno), Domenico Criscito (Zenit Petrohrad), Matteo Darmian (Manchester United), Daniele De Rossi (AS Rím), Mattia De Sciglio (AC Miláno), Alessandro Florenzi (AS Rím), Riccardo Montolivo (AC Miláno), Marco Parolo (Lazio Rím), Marco Verratti (Paríž Saint-Germain) Útočníci: Andrea Belotti (FC Turín), Eder (Inter Miláno), Manolo Gabbiadini (SSC Neapol), Ciro Immobile (Lazio Rím), Graziano Pelle (Šan-tung Lu-neng), Nicola Sansone (Villareal)